Ismail Sabri buat laporan polis video fitnah
Oleh ZULKIFLI MANZOR

13 Februari 2021, 3:04 pm
PETALING – Menteri Kanan (Pertahanan), Datuk Seri Ismail Sabri Yaakob membuat laporan polis hari ini berhubung penyebaran dua rakaman video yang memfitnah dirinya melanggar Prosedur Operasi Standard (SOP) Perintah Kawalan Pergerakan (PKP).
Laporan itu dibuat di Ibu Pejabat Polis Daerah (IPD) Dang Wangi pada pukul 12.30 tengah hari tadi oleh wakil beliau yang juga Setiausaha Akhbar kepada Menteri Kanan (Pertahanan), Azlina Md. [email protected].
Ismail Sabri dalam satu kenyataan akhbar hari ini berkata, rakaman video pendek yang ditular itu bukan sahaja cuba merosakkan nama baik beliau, tetapi juga cuba menimbulkan keadaan huru-hara antara kaum.
Menurut beliau, rakaman video pendek pertama yang ditular di media sosial itu adalah ketika beliau membuat sidang media harian berkaitan Covid-19 pada 14 April 2020.
“Video tersebut ditularkan kononnya ia sidang media terbaru dan seakan bertujuan mengelirukan rakyat kononnya tiada lagi saman dan kompuan dikenakan sekiranya melanggar SOP, sebaliknya rakyat akan terus dipenjarakan.
“Video tersebut adalah video lama dan kerajaan telah pun melakukan pelbagai penambahbaikkan dalam pelaksaan SOP,” katanya.

Ismail Sabri berkata, rakaman video kedua diberi tajuk “Sendiri buat SOP sendiri langgar” adalah rakaman beliau hadir majlis santai bersama penggiat seni tanah air sempena Kempen Tabung Hari Pahlawan pada 15 September 2020.
Kata beliau, rakaman video tersebut ditularkan kononnya majlis itu adalah sambutan Tahun Baru Cina sedangkan majlis tersebut diadakan ketika dalam pelaksanaan Perintah Kawalan Pergerakan Pemulihan (PKPP) sebelum ini.
“Dalam pelaksanaan PKPP, majlis perkahwinan juga dibenarkan temasuklah majlis-majlis lain. Maka tiada pelanggaran SOP yang berlaku,” katanya.
Justeru, kata beliau, tujuan laporan polis dibuat bagi menghentikan penularan fitnah yang berniat jahat kerana implikasi penyebaran video itu boleh menimbulkan kemarahan rakyat. – K! ONLINE


Mayat reput ditemui terdampar di Pantai Kuala Kandis
Oleh TOREK SULONG

13 Februari 2021, 3:32 pm
BACHOK – Mayat seorang lelaki yang sudah reput ditemui oleh seorang penduduk yang sedang berjalan kaki di sekitar di pesisir Pantai Kuala Kandis di sini hari ini.
Pemangku Ketua Polis Daerah Bachok, Asisten Superintenden Mohd. Yusrizal Mohd. Ghazali berkata, mayat yang hanya memakai seluar pendek warna gelap ditemui dalam keadaan tertiarap di kawasan itu pada pukul 8.03 pagi.
Menurutnya, polis menerima laporan mengenai penemuan mayat yang terletak jauh dari perkampungan nelayan pada pukul 9.17 pagi.
“Siasatan awal mendapati, mangsa telah meninggal dunia sejak 10 hari lalu dan dipercayai hanyut dibawa ombak sebelum terdampar kira-kira 20 meter dari gigi pantai.
“Identiti dan usia masih belum dapat dikenal pasti kerana keseluruhan badannya sudah reput. Setakat ini, tiada sebarang petanda yang boleh dikaitkan dengan unsur jenayah,” katanya ketika ditemui pemberita di lokasi kejadian hari ini.
Mohd. Yusrizal berkata, polis juga tidak menemui sebarang dokumen bersama mangsa untuk mengesahkan identiti sama ada warga tempatan atau asing.

Katanya, mayat terbabit dihantar ke unit forensik Hospital Raja Perempuan Zainab II (HRPZII), Kota Bharu untuk proses bedah siasat.
Ujarnya, kejadian itu merupakan penemuan mayat ketiga yang ditemui di pesisir pantai di Bachok sejak awal tahun ini. -K! ONLINE


Nelayan Rohingya ditahan cari hasil laut secara haram
Oleh NOOR HASLIZA NUSI

13 Februari 2021, 3:28 pm
GEORGE TOWN – Maritim Malaysia (APMM) menahan tiga nelayan Rohingya selepas didapati mengusahakan sebuah bot nelayan tempatan tanpa kebenaran di kedudukan 7.3 batu nautika tenggara Pulau Rimau di sini petang semalam.
Mereka terdiri seorang tekong dan dua nelayan berusia 24 hingga 33 tahun itu ditahan semasa sedang leka menangkap ikan di atas bot tempatan yang mempunyai nombor pendaftaran yang sah kira-kira pukul 6.30 petang.
Pengarahnya, Kepten Maritim Abd Razak Mohamed berkata, tangkapan dilakukan ketika anggota melaksanakan rondaan rutin Op Benteng dan Op Pertiwi 01/2020.
Menurutnya, semasa pemeriksaan, ketiga-tiga mereka memiliki Kad Suruhanjaya Tinggi Bangsa-Bangsa Bersatu Untuk Pelarian (UNCHR).
“Hasil pemeriksaan lanjut, ketiga-tiga nelayan warga asing tersebut tidak memiliki sebarang kebenaran melakukan aktiviti penangkapan ikan di perairan Malaysia.
“Bot dan tahanan kemudiannya dibawa ke pejabat Maritim Negeri bagi proses saringan Covid-19 oleh pihak Kementerian Kesihatan Malaysia sebelum diserahkan kepada Pegawai Penyiasat Maritim Malaysia untuk siasatan lanjut,” katanya dalam satu kenyataan di sini hari ini.

Jelas beliau, kes akan disiasat di bawah Seksyen 8 (b), Akta Perikanan 1985 iaitu melanggar apa-apa syarat dalam lesen yang dikeluarkan berkenaan dengan vesel itu tidak usaha sendiri dan menggaji kru asing tanpa kebenaran Ketua Pengarah Perikanan Malaysia.
Justeru tambah beliau, pihaknya menyeru orang ramai termasuk persatuan-persatuan nelayan supaya memberi kerjasama dengan menyalurkan maklumat dan melaporkan sebarang aktiviti kesalahan di laut menerusi talian 24 jam MERS 999 atau Pusat Operasi Maritim Negeri: 04-2626146. -K! ONLINE


Tiga sekawan terperangkap dalam air pasang
Oleh ALICIA JOHNY KUEH

13 Februari 2021, 10:55 am
KUCHING – Tiga sekawan yang terperangkap di pantai Kampung Trombol di Telaga Air di sini akibat kejadian air pasang telah berjaya diselamatkan malam tadi.
Komander Operasi Mencari dan Menyelamat (SAR), Pegawai Bomba Kanan II (PBK II) Nooruldin Talap berkata, dua pasukan bomba dari Balai Bomba dan Penyelamat (BBP) Petra Jaya dan BBP Tabuan Jaya telah dikerahkan ke lokasi setelah menerima panggilan kecemasan sekitar pukul 2.56 petang.
“Pasukan bomba berjalan menuju ke lokasi kejadian melalui persisiran pantai dengan jarak lokasi mangsa dianggarkan sejauh 2.96 meter dari sebuah tempat penginapan sementara di Kampung Trombol.
“Namun, perjalanan ke lokasi mangsa terpaksa dihentikan apabila terdapat sungai yang agak dalam menghalang pasukan bomba untuk menyeberang ke arah mangsa,” katanya dalam satu kenyataan semalam.
Tambahnya, pasukan bomba kemudiannya menggunakan sebuah bot penyelamat bomba untuk bergerak dari Feri Rambungan ke lokasi mangsa melalui Sungai Batang Rambungan. -K! ONLINE


6 maut dalam kemalangan libatkan 135 kenderaan
Oleh KOSMO!

13 Februari 2021, 5:08 am
FORT WORTH, Texas- Sekurang-kurangnya enam orang terbunuh dalam kemalangan melibatkan 135 buah kenderaan dipercayai akibat jalan licin berais di lebuh raya Interstate 35W di Fort Worth, dalam negeri Texas, kata polis.
Senario kemalangan itu melibatkan kawasan sepanjang 1.6 kilometer di beberapa lorong menuju arah selatan lebuh raya rentas negeri  tersebut dekat Northside Drive.

ANGGOTA bomba berada di lokasi kemalangan di lebuh raya Interstate 35 dekat Fort Worth kelmarin. – AFP

NAHAS dipercayai berpunca daripada keadaan jalan licin. – AFP

Perkhidmatan kecemasan membawa 60 mangsa ke beberapa hospital berdekatan untuk mendapatkan rawatan, lapor saluran berita fox4news.
“Senario hari ini (kelmarin) benar-benar tidak pernah dilihat sebelum ini  dan kami berdoa kepada Tuhan supaya kami tidak akan melihatnya lagi,” kata ketua polis Fort Worth, Neil Noakes.
Jurucakap bomba Forth Worth, Michael Drivdahl memberitahu sidang akhbar bahawa kemalangan dahsyat itu dipercayai berpunca daripada keadaan berais.
Beliau memberi amaran bahawa angka korban mungkin meningkat. – AFP/AGENSI


Misi Pasca Banjir Khaira PPZ berlepas ke tiga negeri
13 Februari 2021, 11:14 am
KUALA LUMPUR- Seramai 900 mangsa banjir di tiga negeri boleh menarik nafas lega apabila beban mereka bakal diringankan menerusi Misi Pasca Banjir kedua oleh Pusat Pungutan Zakat (PPZ) dengan kerjasama Suruhanjaya Syarikat Malaysia (SSM).
Sebanyak 12 kenderaan terlibat dalam misi itu yang berlepas ke Temerloh, Pahang; Kemaman, Terengganu dan Johor Bahru, Johor pagi tadi.
Ketua Pegawai Eksekutif PPZ, Ahmad Shukri Yusoff berkata, misi itu membawa barangan keperluan rumah antaranya tilam, selimut, dapur gas, periuk nasi kepada mangsa-mangsa banjir.
“Semua keperluan disediakan setelah mendapat nasihat daripada majlis agama Islam negeri-negeri.
“Kita tak mahu berlaku pembaziran yang mana barangan itu sudahpun disediakan kepada mangsa,” katanya pada sidang akhbar selepas pelepasan Misi Pasca Banjir Khaira PPZ dan SSM di Wisma PPZ di sini hari ini.
Hadir sama Pengerusi PPZ-MAIWP, Datuk Seri Syed Ali Al-Habshee dan Ketua Pegawai Eksekutif SSM, Nor Azimah Abdul Aziz.

Jumlah keseluruhan sumbangan bernilai RM400,000. RM350,000 disumbangkan SSM manakala RM50,000 disumbangkan oleh syarikat Darussalam Group of Company.
Dalam pada itu, Nor Azimah berkata pihaknya bersyukur dapat bekerjasama dengan PPZ untuk menunaikan tuntutan zakat.
“Alhamdulillah ini satu kerjasama yang sangat bermakna kerana dapat membantu bukan sahaja di Wilayah Persekutuan, tetapi di seluruh negara.
“Kami akan terus membayar zakat bagi menunaikan ibadat wajib agar menjadi satu perkara yang boleh kami sumbangan kepada komuniti,” ujarnya. -K! ONLINE


300,000 pekerja asing komoditi bakal terima vaksin Covid-19
Oleh MOHD AZLI ADLAN

13 Februari 2021, 12:11 pm
KUALA NERUS – Kementerian Perusahaan Perladangan dan Komoditi menjangkakan kira-kira 300,000 pekerja asing dalam sektor peladangan dan perkayuan di negara ini bakal menerima manfaat daripada program pemberian vaksin Covid-19 percuma kepada warganegara asing.
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, sektor komoditi merupakan antara segmen ekonomi negara yang mempunyai paling ramai tenaga asing.
“Sebahagian besar daripada warga asing yang bekerja di sektor komoditi berada di segmen peladangan kelapa sawit iaitu lebih 250,000 orang.
“Komoditi memberi sumbangan besar kepada pendapatan negara dengan sektor kelapa sawit sahaja menjana RM72.8 bilion pada tahun 2020,” katanya ketika ditemui selepas menyantuni beberapa penduduk kaum Cina sempena Tahun Baru Cina di Taman Wakaf Tembusu di sini hari ini.
Kosmo! kelmarin melaporkan Kerajaan bersetuju untuk memberikan vaksin secara percuma kepada warga asing yang menetap di negara ini.
Menteri Sains, Teknologi dan Inovasi, Khairy Jamaluddin Abu Bakar berkata, keputusan itu diambil selepas mengambil kira faktor rekod jumlah pesakit yang ramai menerusi kewujudan kluster dalam sektor peladangan, pembinaan dan pembuatan.-K! ONLINE


Jalan raya Iskandar Malaysia guna teknologi CMA
Oleh MOHD AZLI ADLAN

13 Februari 2021, 10:39 am
KUALA NERUS – Sebahagian jaringan jalan raya di Iskandar Malaysia, Johor akan dibina dengan menggunakan teknologi Asfalt Terubahsuai Getah Bekuan (CMA) dan teknologi turapan bitumen sekerap terubahsuai (CMB).
Menteri Perusahaan Perladangan dan Komoditi, Datuk Dr. Mohd. Khairuddin Aman Razali berkata, projek pembinaan jalan raya menggunakan kaedah penurapan campuran getah beku dan bitumen itu telah dibincangkan antara kementeriannya dengan Pihak Berkuasa Wilayah Pembangunan Iskandar (IRDA) pada Jumaat lalu.
“Jalan raya sepanjang 20 kilometer (km) di kawasan seliaan IRDA akan dibina dengan menggunakan teknologi CMA dan CMB.
“Sebelum ini, teknologi sama telah digunapakai pada 200 km jalan seliaan Jabatan Kerja Raya (JKR) di seluruh negara termasuk di Jalan Parlimen (Kuala Lumpur) sepanjang lima km,” katanya ketika ditemui menziarahi beberapa rumah penduduk kaum Cina sempena Tahun Baru Cina di Taman Wakaf Tembusu di sini hari ini.
Mohd. Khairuddin berkata, inisiatif IRDA mengunakan teknologi CMA dan CMB yang turut bakal memberi penjimatan terhadap kos penyelenggaraan jalan raya bagi jangka panjang diharap dapat diteladani pihak berkuasa tempatan (PBT) lain di negara ini.
Beliau berkata, kementeriannya juga bercadang untuk bekerjasama dengan Kementerian Pembangunan Luar Bandar dan kerajaan-kerajaan negeri untuk membina jalan raya dengan menggunakan teknologi berasaskan getah beku tersebut di jalan negeri dan kampung di seluruh negara.

“Perluasan pembinaan jalan raya menggunakan teknologi CMA dan CMB mampu melonjakkan tahap pengeluaran getah beku tempatan sekali gus menaikkan pendapatan pekebun kecil,” katanya.- K! ONLINE


Pasangan selebriti langgar SOP PKP dikompaun
Oleh ABDUL RASHID ABDUL RAHMAN

13 Februari 2021, 11:06 am
LIPIS – Seramai lima individu dikenakan kompaun masing-masing RM1,000 selepas didapati melanggar prosedur operasi standard (SOP) Perintah Kawalan Pergerakan (PKP) 2.0 di sebuah restoran di sini semalam. Pasangan selebriti terkenal iaitu Shahmira Mohamad atau Shuib yang merupakan pelawak dan isterinya, Sarah Raissuddin merupakan antara lima individu yang didenda itu. Difahamkan pasangan artis berkenaan yang dalam perjalanan ke Kelantan makan di sebuah restoran di bandar ini kira-kira pukul 9 malam. Ketua Polis Daerah Lipis, Deputi Superintendan Azli Mohd Noor berkata, pasangan…

Sila Log Masuk atau Langgan untuk membaca berita sepenuhnya


Padah langgar syarat sah lesen
Oleh ISKANDAR SHAH MOHAMED

13 Februari 2021, 12:30 pm
KLANG – Tindakan sebuah bot nelayan melanggar syarat sah lesen mengundang padah selepas ditahan Maritim Malaysia (APMM) di kedudukan kira-kira 4.0 batu nautika selatan perairan Kuala Selangor, semalam.
Dalam kejadian pukul 4.10 petang itu, bot Kelas A dikendalikan tiga lelaki warga Myanmar berkenaan datang dari arah Tanjong Karang.
Pengarah Maritim Selangor, Kepten Maritim Mohammad Rosli Kassim berkata, penahanan itu hasil maklumat pihaknya yang sedang melakukan Ops Benteng Laut di perairan berkenaan.
Katanya, hasil pemeriksaan mendapati tiga kru bot berusia 18 hingga 38 tahun itu memiliki dokumen pengenalan diri yang sah.
“Bagaimanapun, permit dan pas lawatan sosial semua lelaki Myanmar itu didapati sudah tamat tempoh.
“Berikutan itu, bot dan tiga kru bersama ikan yang dianggarkan seberat 150 kilogram (kg) dibawa ke Ibu Pejabat Maritim Negeri Selangor untuk tindakan lanjut,” katanya dalam kenyataan di sini, hari ini.

Tambah Mohammad Rosli, siasatan dijalankan pihaknya mengikut Akta Perikanan 1985 kerana melanggar syarat sah lesen. -K! ONLINE


Langgar SOP: Polis akan siasat Annuar Musa
Oleh NUR HUDA MUSA

14 Februari 2021, 7:47 pm
PETALING JAYA – Polis akan memanggil Menteri Wilayah Persekutuan, Tan Sri Annuar Musa untuk memberi keterangan mengenai dakwaan melanggar prosedur operasi standard (SOP) Perintah Kawalan Pergerakan (PKP) baru-baru ini.
Ketua Polis Kuala Lumpur, Datuk Saiful Azly Kamaruddin berkata, kertas siasatan telah dibuka berhubung kejadian itu.
“Satu laporan mengenai kejadian itu juga telah dibuat di Cheras. Keterangan beliau akan diambil,” katanya ketika dihubungi Kosmo! di sini hari ini.
Terdahulu, sekeping gambar yang menunjukkan Annuar bersama enam individu duduk dalam satu majlis jamuan telah tular di media sosial.
Susulan itu, Annuar semalam memuat naik beberapa hantaran di laman Twitter yang dipercayai merujuk kepada gambar tular tersebut.
Annuar berkata, dia cuma duduk sebentar semasa program Pertanian Bandar itu sebelum beredar.

“Tadi semasa di ladang, saya duduk sekejap dan pindah kerana penganjur tak ikut SOP.
“Bukan tak sudi atau tak hargai tuan rumah, tetapi perlu ikut SOP. Saya pohon maaf, diharap tiada yang tersinggung,” katanya. – K! ONLINE


Budak ‘wheelie’ motosikal, aniaya warga emas
Oleh MOHD RASDAN AHMAD

14 Februari 2021, 10:38 pm
PETALING JAYA – Menerusi satu perkongsian yang tular di media sosial hari ini, seorang pengguna Twitter dikenali sebagai m1nnnt, telah memuat naik satu video seorang remaja dengan sengaja menganiaya seorang lelaki tua ketika dia sedang membonceng motor.
Rakaman berdurasi 20 saat itu dirakam dengan gelak ketawa oleh sekumpulan remaja lain dipercayai rakan remaja yang menunggang motosikal tersebut.
Menurut salah seorang pengguna media sosial Wan Azwan berkata, “kepada pihak atasan tolong kutip budak ini. Kurang ajar dia memang mengalahkan Ayah Pin.
” Kau mempermainkan orang tua. Adakah perkara itu diangap lawak? ” soalnya.
Dalam video tersebut jika dilihat, pada awalnya remaja yang tidak berbaju itu seakan mempelawa lelaki tua terbabit menaiki motosikal bersamanya.
Namun ketika dia sedang memanjat untuk duduk, dengan sengaja remaja berkenaan membuat aksi wheelie sehingga lelaki yang sudah berumur tersebut jatuh ke belakang.

Tindakan biadap yang dilakukan oleh remaja tersebut telah mendapat kecaman daripada warganet. Rata-rata merasakan apa yang dilakukan adalah satu tindakan tidak bermoral.
Walau bagaimanapun, waktu yang tepat dan lokasi kejadian tidak dinyatakan dan hanya diberitahu berlaku di satu daerah di Terengganu, merujuk kepada komen yang dilakukan oleh beberapa orang pengguna laman sosial berkenaan.
Perkara ini telah menyebabkan wargamaya tidak senang hati dan mahu remaja tersebut dikenakan tindakan undang-undang oleh pihak berkenaan.-K! ONLINE


10 buah rumah terbakar
Oleh NUR ANATI JUHARI

14 Februari 2021, 10:46 pm
ALOR SETAR – Sebanyak 10 buah rumah musnah dalam kebakaran di Jalan Seberang Kereta Api, Sungai Korok di sini hari ini.
Penolong Pengarah Bahagian Operasi Jabatan Bomba dan Penyelamat Malaysia (JBPM) Kedah, Penguasa Kanan Bomba I Mohamadul Ehsan Mohd. Zain berkata, pihaknya menerima panggilan berhubung kejadian pada pukul 3.43 petang.
“Sepasukan anggota dari Balai Bomba dan Penyelamat (BBP) Jalan Raja dan BBP Alor Setar tiba di lokasi pada pukul 3.50 petang,” katanya di sini hari ini.
Katanya, operasi itu disertai 11 anggota dari BBP Jalan Raja dan dibantu 15 anggota BBP Alor Setar serta 12 pegawai dari JBPM Kedah.
“Pihak bomba mengambil masa kira-kira 30 minit untuk mengawal api daripada merebak,” ujarnya.
Tambah Mohamadul Ehsan, seramai 25 penghuni di 10 buah rumah tersebut terselamat apabila mereka sempat menyelamatkan diri sebelum api marak.

“Punca kebakaran dan jumlah kerugian pula masih dalam siasatan,” katanya. – K! ONLINE


Peniaga maut motosikal berkuasa tinggi rempuh Axia
Oleh DIYANATUL ATIQAH ZAKARYA

14 Februari 2021, 7:18 pm
MELAKA – Seorang peniaga maut selepas motosikal berkuasa tinggi yang ditunggangnya merempuh sebuah kereta di Jalan Tun Kudu di sini, hari ini.
Dalam kejadian pada pukul 2.20 petang itu, mangsa, Norain Jazman, 44, meninggal dunia di tempat kejadian akibat kecederaan parah di kepala.
Ketua Jabatan Siasatan dan Penguatkuasaan Trafik negeri, Deputi Superintendan Hasan Basri Yahya berkata, ketika kejadian mangsa yang menunggang motosikal jenis BMW 1000RR dalam perjalanan dari arah Ayer Keroh menghala ke Sungai Rambai.
“Sebaik tiba di tempat kejadian, motosikal ditunggang mangsa tiba-tiba hilang kawalan dan merempuh bahagian belakang sebuah kereta jenis Perodua Axia dipandu seorang gadis berusia 21 tahun.
“Akibat rempuhan itu, mangsa mengalami kecederaan parah dan disahkan meninggal dunia di tempat kejadian oleh pegawai perubatan,” katanya ketika dihubungi di sini, hari ini.
Jelasnya, pemandu Axia berkenaan bagaimanapun tidak mengalami sebarang kecederaan.

“Mayat mangsa telah dihantar ke Hospital Melaka untuk bedah siasat dan kes disiasat mengikut Seksyen 41(1)Akta Pengangkutan Jalan 1987,” katanya.-K! ONLINE


Barang kelengkapan sekolah hangus angkara khianat
Oleh NOR SHAFAWATI YUP

14 Februari 2021, 11:55 pm
PORT DICKSON – Seorang lelaki ditahan polis selepas didapati melakukan khianat dengan api iaitu membakar khemah berisi barang kelengkapan sekolah di hadapan sebuah kedai di Jalan Mahajaya di sini, Isnin lalu.
Ketua Polis Daerah Port Dickson, Superitenden Aidi Sham Mohamed berkata, tangkapan ke atas suspek berusia 48 tahun itu dilakukan susulan laporan daripada mangsa yang juga seorang peniaga berusia 41 tahun yang memaklumkan kejadian tersebut.
“Berdasarkan laporan yang diterima, peniaga itu memberitahu telah berlaku kebakaran di khemah di hadapan kedainya pada pukul 4 pagi dan ketika itu mangsa berada dalam kedai.
“Barang-barang yang berada di dalam khemah tersebut adalah baju sekolah, beg sekolah dan juga basikal yang diletakkan dalam khemah telah terbakar dengan anggaran kerugian lebih RM40,000,” katanya di sini hari ini.
Jelas Aidi Sham, susulan laporan tersebut sepasukan polis dari Bahagian Siasatan Jenayah Ibu Pejabat Polis Daerah Port Dickson bersama anggota Cawangan Cegah Jenayah (CPJ) Balai Port Dickson telah membuat tangkapan ke atas suspek.
“Bertindak atas maklumat, suspek berusia 48 tahun itu berjaya ditahan polis di tepi jalan berhampiran sebuah restoran di pekan Port Dickson pada pukul 8.30 malam, hari yang sama.

“Siasatan mendapati suspek yang beralamat di Kampung Arab, Port Dickson mempunyai empat rekod jenayah lampau berkaitan perbuatan khianat dan khianat dengan api selain satu rekod mendatangkan kecederaan,” katanya.
Beliau berkata, kertas siasatan kes tersebut telah dirujuk kepada Pendakwa Raya Negeri Sembilan dan telah menerima arahan lanjut untuk menuduh suspek di bawah Seksyen 436 Kanun Keseksaan kerana melakukan perbuatan khianat dengan api.
Tambah beliau, suspek akan dituduh di Mahkamah Sesyen Seremban esok.-K! ONLINE


Teruja pandu uji Mercedes, pemandu terbabas rempuh paip
Oleh NUR HUDA MUSA

14 Februari 2021, 8:44 pm
PETALING JAYA – Keterujaan seorang lelaki ketika pandu uji kereta mewah bertukar malang apabila terlibat dalam kemalangan semalam.
Menerusi satu hantaran yang dikongsi di laman Facebook seorang pengguna dikenali sebagai Yazeed Hair Johari semalam menunjukkan satu klip video serta beberapa gambar kemalangan membabitkan seorang pemandu dan penumpang yang menaiki kenderaan mewah Mercedes-AMG E43.
Difahamkan, kejadian tersebut berlaku semasa sesi pandu uji di satu lokasi yang tidak dapat dipastikan lokasinya.
Melalui rakaman tersebut, kelihatan pemandu berkenaan begitu teruja menguji kepantasan kenderaan mewah terbabit sebelum tiba-tiba hilang kawalan dipercayai ketika melalui selekoh dan merempuh sebatang paip air.
Tinjauan Kosmo! di hantaran tersebut mendapati rata-rata netizen memberi pelbagai reaksi termasuk mengecam tindakan pemandu berkenaan.
Seorang pengguna dikenali sebagai Hasnul menyifatkan tindakan pemandu itu tidak bertanggungjawab kerana bukan sahaja membahayakan nyawa sendiri, malah keselamatan pengguna jalan yang lain.

“Pandu uji apa macam ni, sepatutnya guna ‘track’ yang selamat. Mujur tak terlanggar kenderaan lain,” katanya.
Sehingga kini, hantaran tersebut mendapat 1,500 komen dan lebih 3,000 perkongsian. – K! ONLINE


New Zealand laksana perintah berkurung mengejut tiga hari
Oleh KOSMO!

14 Februari 2021, 8:50 pm
AUCKLAND, New Zealand – Perdana Menteri New Zealand, Jacinda Ardern mengarahkan pelaksanaan perintah berkurung mengejut selama tiga hari di bandar Auckland berkuat-kuasa tengah malam ini.
Arahan perintah berkurung itu dikeluarkan buat pertama kali sejak enam bulan lalu selepas tiga kes Covid-19 dikesan berpunca daripada penularan tempatan, lapor agensi berita AFP, hari ini.
Sebelum ini, New Zealand menerima pujian daripada masyarakat dunia apabila berjaya mengekang penularan wabak maut itu dan hanya mencatat 25 kes kematian dalam populasi lima juta penduduk.
Namun begitu, hampir dua juta penduduk Auckland diarahkan untuk berada di rumah bermula tengah malam Ahad apabila perintah berkurung tahap tiga yang turut melibatkan penutupan sekolah dan premis perniagaan.
“Kami mohon penduduk Auckland untuk kekal di rumah untuk mengelakkan risiko penyebaran virus Covid-19,” kata Ardern.
Beliau menambah, arahan perintah berkurung itu merupakan langkah berjaga-jaga.

Ia berikutan kebimbangan kes baharu tersebut mungkin berpunca daripada varian Covid-19 yang lebih mudah berjangkit.
Semua perjalanan keluar masuk ke Auckland selama tiga hari akan dihadkan dan dibenarkan untuk sektor penting sahaja.
Bandar lain di New Zealand akan mula digerakkan ke tahap dua iaitu berjaga-jaga dengan semua orang diwajibkan memakai pelitup muka ketika berada dalam pengangkutan awam dan perhimpunan hanya terhad kepada 100 orang dalam satu-satu masa.
“Saya tahu kita semua merasakan situasi seperti sekarang tidak akan berulang.
“Tapi ingat, kita pernah melaluinya dahulu jadi itu bermaksud kita tahu bagaimana untuk keluar dari situasi sukar ini bersama-sama,” ujar Ardern. – AFP


Junta tentera buru pejuang demokrasi Myanmar
Oleh KOSMO!

14 Februari 2021, 8:13 pm
YANGON, Myanmar – Junta tentera Myanmar memberi amaran kepada orang ramai supaya tidak melindungi aktivis politik yang diburu pihak berkuasa dalam satu kenyataan rasmi, hari ini.
Amaran ini dikeluarkan selepas pihak tentera mengeluarkan waran tangkap bagi  pejuang demokrasi veteran yang menyokong kumpulan tunjuk perasaan anti rampasan kuasa yang berlangsung secara besar-besaran di seluruh negara.
Keadaan politik di Myanmar berada dalam keadaan bergolak selepas junta tentera menahan pemimpin Parti Liga Demokrasi Kebangsaan (NLD), Aung San Suu Kyi minggu lalu dan menggulingkan pemerintahannya sekali gus mengakhiri era demokrasi yang hanya bertahan selama 10 tahun.
Pasukan tentera kini dilihat bertindak semakin pantas dalam menahan mana-mana kumpulan atau individu termasuk doktor  yang menyertai perarakan anti-rampasan.
Polis kini memburu tujuh individu yang dikenal pasti memberikan sokongan vokal terhadap penunjuk perasaan, termasuk beberapa aktivis demokrasi terkenal di negara itu.
“Sekiranya anda menjumpai pelarian yang disebutkan di atas atau  mempunyai maklumat mengenainya, laporkan ke balai polis terdekat,” kata satu notis pemberitahuan tempatan, lapor agensi berita AFP hari ini.


APMM rampas 300 kilogram ayam sejuk beku
Oleh IVAN AMIRUL

14 Februari 2021, 8:05 pm
SEMPORNA – Sebanyak 300 kilogram (kg) daging ayam sejuk beku dirampas Agensi Penguatkuasaan Maritim Malaysia (APMM) Zon Maritim Semporna ketika cubaan menyeludup keluar barangan terbabit di kawasan perairan Pulau Bohey Dulang awal pagi tadi.
Menerusi Ops Sejahtera, sepasukan anggota berjaya mematahkan kegiatan haram berkenaan sewaktu menjalankan rondaan sebelum mengesan sebuah bot pam berada dalam keadaan mencurigakan di kawasan berkenaan kira-kira pukul 1.30 pagi.
Pengarah APMM Zon Semporna, Komander Maritim Norrimi Hassan berkata, jurugan bot yang menyedari kehadiran pihak berkuasa bertindak memecut laju bot pam berkenaan ke kawasan bakau berhampiran sebelum menghilangkan diri.
“Hasil pemeriksaan ke atas bot yang ditinggalkan menemukan 20 kotak mengandungi ayam sejuk beku seberat 300 kilogram dianggarkan bernilai RM2,700.
“Semua ayam sejuk beku ini dipercayai tidak mempunyai permit eksport sah yang dikeluarkan Jabatan Perkhidmatan Kuarantin dan Pemeriksaan Malaysia (Maqis),” katanya di sini hari ini.
Sementara itu, Norrimi turut menyatakan menerusi kes berasingan, pihaknya pada hari yang sama juga berjaya merampas 30 karton rokok bernilai RM1,950 yang cuba diseludup masuk melalui Pulau Gaya Dulang kira-kira pukul 1.55 pagi.

Jumlah keseluruhan semua barang rampasan bagi kedua-dua kes dianggarkan bernilai RM12,150 selain tiada sebarang tangkapan dibuat membabitkan dua kes berkenaan.-K! ONLINE


Mapim gesa teliti skim tampung rakyat dibuang kerja
Oleh NOOR HASLIZA NUSI

14 Februari 2021, 7:02 pm
GEORGE TOWN – Golongan B40 terutama yang diberhentikan kerja ekoran Perintah Kawalan Pergerakan (PKP) akibat pandemik Covid-19 perlu diberi peluang pekerjaan sendiri sebagai usahawan kecil bagi meneruskan kelangsungan hidup.
Presiden Majlis Perundingan Pertubuhan Islam Malaysia (Mapim), Mohd Azmi Abdul Hamid berkata, pihaknya berpendapat agar kerajaan meneliti skim bagi menampung individu yang dibuang kerja terutama pekerja kilang dan swasta.
Menurutnya, ini berikutan susulan laporan akhbar Kosmo! hari ini mengenai tindakan nekad golongan B40 yang terkesan dengan pandemik Covid-19 sehingga terpaksa menjual semula motosikal termasuk memajak gerai di kedai bagi menampung kehidupan keluarga.
“Kami mendapati situasi ini menandakan keadaan akan menjadi bertambah buruk jika pihak kerajaan tidak meneliti dengan rapi keadaan rakyat bawahan.
“Dalam keadaan ini, kerajaan harus mencari kaedah terbaik supaya perkara sebegini tidak berlarutan,” katanya ketika dihubungi Kosmo! di sini hari ini. – K! ONLINE


SPRM tahan pegawai agensi kerajaan beri kontrak kepada ahli keluarga
Oleh IVAN AMIRUL

14 Februari 2021, 5:43 pm
KOTA KINABALU – Suruhanjaya Pencegahan Rasuah Malaysia (SPRM) Sabah menahan
seorang pegawai sebuah pusat latihan agensi Kerajaan Persekutuan ekoran disyaki menyalahgunakan kedudukan dengan memberikan beberapa kontrak bernilai RM36,000 kepada ahli keluarganya.
Lelaki berusia lingkungan 40 tahun berkenaan ditahan di pejabat SPRM Sabah kira-kira pukul 12.15 tengah hari tadi.
Pengarah SPRM Sabah, S Karunanithy mengesahkan penahanan terbabit dan menurutnya suspek ditahan berikutan memberikan beberapa kontrak pembekalan serta pembaikan peralatan ICT selain pembekalan makanan berjumlah lebih RM36,000 kepada ahli keluarga.
“Suspek akan dikemukakan ke Mahkamah Khas Rasuah Kota Kinabalu pukul 9 pagi esok dan kes akan disiasat mengikut Seksyen 23 Akta SPRM 2009,” katanya.
Sementara itu, menerusi perkembangan lain S Karunanithy turut mengesahkan pihaknya juga menahan dua lagi individu susulan penahanan empat kakitangan sebuah agensi kerajaan Persekutuan di negeri ini berhubung kesalahan mengemukakan tuntutan elaun perjalanan palsu beberapa hari lalu.
“Semua individu berkenaan adalah kakitangan dari agensi yang sama berusia 39 dan 41 tahun dan ditahan pada pukul 12 tengah hari tadi di pejabat SPRM Sabah atas kesalahan sama iaitu Seksyen 18 Akta SPRM 2009.-K! ONLINE


Bekas pramugari cedera parah cuba selamatkan tunang
Oleh KOSMO!

14 Februari 2021, 4:54 pm
SINGAPURA – Seorang bekas pramugari Singapore Airlines melecur 80 peratus di seluruh badan ketika cuba menyelamatkan tunangnya daripada kereta yang sedang terbakar di Tanjong Pagar pagi semalam, lapor akhbar The Straits Times.
Raybe Oh Siew Huey, 26, yang berasal dari Malaysia kini berada dalam keadaan kritikal di Hospital Besar Singapura ekoran kecederaan serius dialaminya.
Difahamkan, kereta jenis BMW yang dipandu tunangnya, Jonathan Long, 29, melanggar rumah kedai sebelum terbakar bersama empat lagi individu di dalam kenderaan tersebut.
Menurut rakan mangsa, Akira Chan, 21, Siew Huey pada ketika itu berada berdekatan dengan lokasi kemalangan dan bergegas menghampiri kereta untuk menyelamatkan tunangnya.
“Dia cuba membuka pintu kereta tetapi api terlalu marak lalu menyambar tubuh Siew Huey. Dia cuma ingin menyelamatkan Long,” katanya.
Tunang mangsa dan empat individu lain dalam kereta tersebut dilaporkan meninggal dunia dalam kemalangan ngeri itu.

Siew Huey dilaporkan pernah melanjutkan pelajaran di sebuah politeknik tempatan. – Agensi


SOP lembangan sungai atasi banjir diguna pakai tahun ini
Oleh KOSMO!

14 Februari 2021, 5:22 pm
Oleh SALEHUDIN MAT RASAD
JERANTUT – Prosedur Operasi Standard (SOP) dalam pembangunan kawasan lembangan sungai berdasarkan hasil kajian di seluruh negara dijangka diguna pakai tahun ini bagi menangani masalah banjir yang sering melanda beberapa negeri.
Menteri Alam Sekitar dan Air, Datuk Seri Tuan Ibrahim Tuan Man berkata, pada masa ini pihaknya masih menunggu laporan kajian daripada beberapa buah negeri sebelum menetapkan SOP yang perlu dipatuhi dalam pembangunan kawasan lembangan sungai.
“Hampir semua negeri telah menyelesaikannya kecuali tiga buah negeri dan dapatan dan cadangan kajian ini akan dilaksanakan secara menyeluruh.
“Semua pihak perlu peka dengan prosedur pembangunan khususnya membabitkan lembangan sungai sekali gus perlu mematuhi prosedur operasi standard (SOP) ditetapkan Jabatan Alam Sekitar,”katanya selepas melakukan lawatan di kawasan runtuhan tebing parit di Taman Wira, dekat sini, hari ini.
Menurut Tuan Ibrahim, pihaknya telah meminta kerjasama semua negeri bagi menyediakan kaedah dan kajian lembangan sungai dalam usaha mengatasi implikasi banjir yang sering melanda negara.-K! ONLINE.


5,000 bayi alami kecacatan jantung selepas dilahirkan
Oleh MOHD. HUSNI MOHD. NOOR

14 Februari 2021, 6:08 pm
PUTRAJAYA – Kementerian Kesihatan (KKM) memaklumkan lapan hingga 10 bayi bagi setiap 1,000 kelahiran hidup di negara ini menghidapi penyakit jantung kongenital atau kecacatan jantung sejak dalam kandungan.
Menerusi hantaran di Facebook, KKM memaklumkan, lebih kurang 5,000 bayi yang dilahirkan di Malaysia mengalami masalah tersebut berdasarkan 500,000 kelahiran setahun.
“Kajian mendapati, 95 peratus daripadanya tidak diketahui punca namun, risiko meningkat jika si ibu mengambil ubat-ubatan terlarang dan alkohol ketika mengandung.
“Selain itu, risiko lain termasuk merokok, mengalami diabetes gestasi, mendapat jangkitan virus (Rubela) semasa mengandung dan mempunyai masalah genetik seperti kelainan kromosom (Sindrom Down),” katanya.
KKM berkata, orang ramai boleh dapatkan nasihat doktor dan elakkan faktor risiko itu bagi mengelakkan bayi mengalami kecacatan jantung.
Jelasnya lagi, pengesanan awal boleh mengurangkan komplikasi pada bayi dan memberi persediaan kepada ibu bapa untuk menerima kelahiran bayi ini.-K! ONLINE


Reen mohon maaf, tayang badan depan al-Quran
Oleh SAIRUL ZAMRI MISRANI dan MOHD. HAIKAL ISA

14 Februari 2021, 6:16 pm
PETALING JAYA – Pelakon sensasi, Reen Rahim memohon maaf atas keterlanjuran dan silapnya yang berpakaian menampakkan bahagian bahu dan belakang badannya ketika mahu mengaji al-Quran bersama ibunya.
Reen atau nama sebenarnya, Noreen Ashikin Abdul Rahim, 33, menerusi hantaran dalam Instagram membuat permohonan maaf tersebut selepas ditegur oleh bapa saudaranya.
“Assalam adik (Reen). Maaf sangat-sangat. Boleh tak potong sedikit video gambar ini. Depan al-Quran tu, nanti apa orang cakap,” kongsinya menerusi satu tangkap layar WhatsApp bapa saudaranya.
Dalam pada itu, ibunya turut melakukan perkara sama dengan menitipkan pesanan berbaur nasihat kepada Reen..
“Teguran mendidik apa salahnya kita ikut. Sebab teguran yang sama ada dekat hati ibu. Cumanya ibu nak beritahu petang-petang sikit.
“Tapi Allah kesian dekat ibu. Digerakkan hati uncle kau mewakili ibu. Potong ya dik sebab niat uncle dengan niat ibu sama. Kebetulan dia lebih cepat.

“Jangan sebab kesilapan sedikit yang kau terlepas pandang tu, dapat kemurkaan Allah. Please cut (tolong sunting) gambar itu, sebab depan al-Quran dan wajib jaga adab,” tulis ibunya menerusi WhatsApp kepada Reen.
Sementara itu, Reen ketika dihubungi Kosmo! mengakui kesilapannya sebelum bertindak memuat naik video tersebut dalam YouTube dan Facebook miliknya. Katanya, dia patut lebih sensitif.
“Sebenarnya saya sendiri tidak perasan dan terlepas pandang perkara tersebut. Setelah ditegur bapa saudara yang agak rapat dengan saya termasuk ibu, barulah saya sedar kesilapan sendiri.
“Tak sampai setengah jam saya muat naik dalam media sosial, ramai yang DM (direct message) mengatakan saya biadap dan tidak peka. Isunya disebabkan ada al-Quran di sisi dan pada masa itu ibu sedang mengaji,” katanya.
Reen sebenarnya sering menjadi perhatian gara-gara gemar menayangkan gambar-gambar berpakaian seksi menerusi Instagram.
Bagaimanapun sepanjang Perintah Kawalan Pergerakan (PKP), pelakon Pujaan Hati Kanda itu kerap berkongsi aktivitinya bersama keluarga seperti belajar mengaji bersama ibunya. – K! ONLINE


877 ditahan ingkar SOP
Oleh MOHD RASDAN AHMAD

14 Februari 2021, 6:40 pm
PETALING JAYA – Seramai 877 individu ditahan atas kesalahan ingkar prosedur operasi standard (SOP) dan daripada jumlah tersebut, seramai 806 telah dikenakan kompaun manakala 71 direman.
Menteri Kanan Keselamatan, Datuk Seri Ismail Sabri Yaakob berkata, antara kesalahan yang direkodkan ialah gagal mematuhi arahan penjarakan fizikal sebanyak 253 tangkapan dan rentas negeri/daerah tanpa kebenaran (177).
“Selain itu aktiviti pusat hiburan (101), tidak memakai pelitup muka (98), gagal menyediakan peralatan merekod butiran pelanggan (82) dan lain-lain kesalahan (166).
“Task Force Operasi Pematuhan yang diketuai Polis Diraja Malaysia (PDRM) itu telah membuat 57,918 pemeriksaan semalam, bagi memantau dan menguatkuasa pematuhan Prosedur Operasi Standard (SOP) Perintah Kawalan Pergerakan (PKP),” jelasnya dalam satu kenyataan sebentar tadi.
Tambah Ismail Sabri, sebanyak 2,910 Pasukan Pematuhan yang melibatkan 14,071 anggota telah membuat pemantauan di 4,212 pasar raya, 5,630 restoran serta 2,385 penjaja, 1,570 kilang, 3,650 bank dan 664 pejabat kerajaan.
“Juga dipantau, sebanyak 1,017 terminal pengangkutan darat, 268 terminal pengangkutan air serta 76 terminal pengangkutan udara,” katanya.- K! ONLINE.


2,464 kes baharu, kes sembuh tertinggi
Oleh SITI A'ISYAH SUKAIMI

14 Februari 2021, 6:26 pm
PUTRAJAYA – Sebanyak 4,525 kes sembuh dilaporkan hari ini sekali gus tertinggi dilaporkan menjadikan jumlah kumulatif kes sembuh sepenuhnya daripada Covid-19 sebanyak 213,814 kes.
Dalam masa sama, kes baharu pula merekodkan sebanyak 2,464 kes dengan jumlah kes positif Covid-19 di Malaysia mencatatkan 264,269 kes.
Kementerian Kesihatan menerusi ciapan Twitternya memaklumkan, daripada jumlah tersebut, tiga kes import mendapat jangkitan dari luar negara manakala sebanyak 2,461 kes adalah penularan tempatan.
“Kes aktif dengan kebolehjangkitan Covid-19 pula merekodkan sebanyak 49,490 kes.
“Sebanyak tujuh kes kematian turut dilaporkan dan jumlah kes kematian Covid-19 di Malaysia mencatatkan 965 kes,” menurut ciapan tersebut di sini hari ini.
Ujarnya, terdapat 260 kes positif sedang dirawat di Unit Rawatan Rapi dengan 111 kes memerlukan bantuan pernafasan. -K!ONLINE


Treler bawa muatan bijih besi terbakar ketika daki bukit
Oleh AIMUNI TUAN LAH

14 Februari 2021, 6:12 pm
GUA MUSANG – Seorang pemandu treler muatan bijih besi berdepan detik cemas apabila kenderaan berat yang dipandunya itu terbakar secara tiba-tiba di Kilometer 45 Jalan Gua Musang-Kuala Krai, di sini hari ini.
Mangsa, Mohd. Zaidi Abdul Razak, 41, berasal dari Kampung Kasar, Sungai Tong, Permaisuri, Terengganu sempat keluar daripada trelernya selepas terbau hangit sebelum melihat api dan asap keluar melalui enjin.
Ketua Polis Daerah Gua Musang, Superintendan Sik Choon Foo berkata, kejadian itu berlaku kira-kira pukul 2 petang ketika treler terbabit sedang dalam perjalanan dari Felda Chiku 3 menghala ke Kuala Krai.
Katanya, treler terbabit yang sarat dengan muatan bijih besi itu terbakar ketika menaiki kawasan berbukit.
“Sebelum pemandu itu keluar menyelamatkan diri, dia sempat memberhentikan trelernya di bahu jalan bagi mengelak kesesakan lalu lintas kepada kenderaan lain.
“Pemandu itu yang sempat menyelamatkan diri itu juga tidak mengalami sebarang kecederaan,” katanya ketika dihubungi Kosmo! pemberita di sini hari ini.

Choon Foo berkata, sepasukan anggota bomba dari Balai Bomba dan Penyelamat Gua Musang telah bergegas ke tempat kejadian untuk memadamkan kebakaran treler terbabit.-K! ONLINE


Kulit alergik, tingkat perbelanjaan kesan pemakaian pelitup muka
Oleh ABDUL RAZAK IDRIS

14 Februari 2021, 5:51 pm
SHAH ALAM – Kulit alergik dan peningkatan kos perbelanjaan antara hasil dapatan kajian terhadap norma baharu berhubung pemakaian pelitup muka ketika ini.
Perkara itu didedahkan Ketua Penyelidik kajian Kempen Pembudayaan Norma Baharu dari Universiti Teknologi Mara ( UiTM), Prof. Madya Dr. Yarina Ahmad terhadap lebih 14,000 responden bermula September hingga Disember tahun lalu.
Kata beliau, responden itu termasuk dari mereka yang pernah melalui ujian saringan dan bekas pesakit Covid-19.
“Hasil kajian juga mendapati pemakaian pelitup muka memberikan ketidakselesaan kepada kanak-kanak dan warga emas serta individu yang mempunyai masalah penafasan.
“Namun, ada responden juga menyatakan pelitup muka secara tidak langsung menyukarkan pengecaman wajah seseorang termasuk penjenayah,” katanya.
Beliau berkata demikian selepas penyerahan laporan hasil kajian itu dilakukan Timbalan Naib Canselor Universiti Teknologi Mara (UiTM) Penyelidikan dan Inovasi, Prof.Dr.Nazip Suratman kepada Timbalan Ketua Pengarah, Bahagian Pengurusan Pasca Bencana (NADMA), Mohamad Azhan Mohd. Amir -K!ONLINE


KPT pandang serius isu sugar baby
Oleh MOHD RASDAN AHMAD

14 Februari 2021, 4:44 pm
PETALING JAYA – Kementerian Pengajian Tinggi (KPT) memandang serius pendedahan yang dibuat oleh media sebelum ini berkenaan laman sesawang ‘student programme’ dan laporan dalam Facebook mengenai peningkatan mendadak bilangan pelajar universiti yang terlibat dalam perkhidmatan perempuan simpanan (sugar baby).
Ketua Pengarah Pendidikan Tinggi, Datuk Dr. Husaini Omar berkata, pihak KPT juga telah menghubungi beberapa universiti yang disenaraikan dalam laporan tersebut bagi mendapatkan maklumat mengenai kesahihan data yang telah disiarkan dalam beberapa media.
“Dalam hal ini, pihak universiti menjelaskan terdapat banyak keraguan terhadap data yang dikemukakan dan agak mustahil 45 peratus daripada pelajar sebuah universiti di Lembah Klang terlibat sebagai sugar baby,” jelasnya melalui satu kenyataan hari ini.
Dalam perkembangan sama, pada 10 Februari lalu, Universiti Teknologi Mara (UiTM) juga telah membuat laporan polis bagi menafikan laporan oleh pihak media.
Walau bagaimanapun, jelas Husaini, pihak KPT bersama-sama dengan pihak Universiti akan menangani isu ini dengan lebih berkesan. Pihak Universiti akan menjalankan semakan dalaman secara terperinci bagi memastikan apa yang dilaporkan oleh pihak media dapat ditangani sebaik-baiknya.
“Pihak KPT juga akan melaksanakan sesi libat urus dengan pihak Kementerian Belia dan Sukan, Kementerian Pembangunan Wanita, Keluarga dan Masyarakat, Suruhanjaya Komunikasi dan Multimedia Malaysia serta Pertubuhan Bukan Kerajaan yang berkaitan agar satu program yang berterusan dan menyeluruh dapat dirangka dalam memastikan sahsiah pelajar dan imej Institut Pengajian Tinggi di Malaysia terjaga,” katanya. -K! ONLINE


16,162 operasi sanitasi dilakukan
Oleh KOSMO!

14 Februari 2021, 3:39 pm
Oleh SALEHUDIN MAT RASAD
MARAN – Kementerian Perumahan dan Kerajaan Tempatan (KPKT) telah melaksanakan sebanyak 16,162 operasi sanitasi awam sejak 30 Mac tahun lalu sehingga semalam dalam usaha membendung penularan wabak Covid-19 di seluruh negara.
Timbalan Menterinya, Datuk Seri Ismail Abd Muttalib berkata, operasi itu melibatkan 3,150 pusat perniagaan, 1,827 kawasan perumahan, 3,424 premis awam, 373 pasar raya dan 8,186 bangunan kerajaan.
“Kesemua zon merah telah dilaksanakan operasi sanitasi dan akan diteruskan di kawasan yang diputuskan bersama oleh Kementerian Kesihatan Malaysia melalui Pejabat Kesihatan Daerah.
“Operasi sanitasi akan terus digerakkan dengan memberi keutamaan kepada lokaliti kes berdasarkan bilangan kes Covid-19 yang terkini,”katanya selepas merasmikan kedai Industri Kecil dan Sederhana (IKS) bekas tentera tidak berpencen Majlis Daerah Maran di sini hari ini.
Menurut Ismail, operasi yang dilaksanakan melibatkan 146 zon iaitu 96 zon merah, 12 zon jingga, 32 zon kuning dan enam zon hijau mengikut pengkelasan Pejabat Kesihatan Daerah ditetapkan Kementerian Kesihatan Malaysia.

Beliau memberitahu, antara premis yang disanitasi ialah Ibu pejabat Polis Daerah, balai polis, balai bomba, sekolah kerajaan, stesen pengangkutan awam, pasar awam, rumah ibadat, pasar raya, perumahan awam, sekolah tahfiz, pusat perniagaan dan lain-lain.
“Seramai 158,258 individu ditugaskan untuk kerja-kerja sanitasi yang mana sebanyak 13,032 kenderaan digunakan,”ujarnya. -K! ONLINE


Zuraida gesa PDRM, KDN maklum perkembangan terkini
Oleh MOHD RASDAN AHMAD

14 Februari 2021, 3:35 pm
PETALING JAYA – Polis Diraja Malaysia (PDRM) dan Kementerian Dalam Negeri (KDN) perlu memberi perkembangan terkini adakah lokap Balai Polis Pusat Miri sudah dilengkapi dengan televisyen litar tertutup (CCTV) yang boleh digunakan untuk tujuan merakam dan memantau tahanan.
Menteri Perumahan dan Kerajaan Tempatan, Datuk Zuraida Kamaruddin berkata, perkembangan tersebut perlu dikemaskini susulan kejadian rogol yang melibatkan remaja berusia 16 tahun di dalam lokap tersebut sebelum ini.
“Saya terpanggil untuk mengulas mengenai kejadian yang berlaku terhadap seorang remaja perempuan berusia 16 tahun, yang dirogol oleh tahanan lain sewaktu ditahan di sebuah lokap balai polis di Miri, Sarawak pada Januari lalu.
“Bagi saya, kejadian hitam yang berlaku buat remaja ini tidak seharusnya didiamkan begitu sahaja walaupun beberapa pendakwaan sudah dilakukan di mahkamah terhadap pesalah dan anggota polis yang bertugas ketika kejadian itu berlaku sudah digantung tugas serta-merta,” jelasnya dalam satu kenyataan hari ini.
Tambahnya, PDRM dan KDN perlu memberi perkembangan terkini apakah lokap tersebut sudah dilengkapi dengan CCTV yang boleh digunakan untuk tujuan merakam dan memantau tahanan, bagi mengelakkan kejadian sama berulang, memandangkan ini bukanlah kejadian pertama yang tidak diingini berlaku di lokap.
“Sampai bilakah CCTV yang hanya boleh digunakan untuk memantau sahaja akan digunakan di lokap ini dan di lokap-lokap lain. Saya berpandangan, transformasi CCTV perlu dilakukan di lokap seluruh negara, bagi memastikan ketelusan dan integriti anggota polis terus disanjung tatanan masyarakat.

“Kejadian rogol yang berlaku ini bagi saya adalah kejadian luar biasa, kerana ia berlaku di sebuah balai polis, yang menurut saya sebuah premis dibangunkan untuk tujuan menjunjung dan menegakkan undang-undang negara sepertimana sumpah keramat dan janji setia pasukan polis,” jelasnya.
Katanya lagi, dia juga memberi cadangan agar kerajaan pusat menerusi peruntukan yang ada meningkatkan lagi hukuman dan seksaan bagi pesalah-pesalah seperti ini, yang bukan sahaja melakukan kesalahan merogol tetapi turut mencemarkan institusi dan adicita pasukan polis sekaligus berperanan sebagai langkah pencegahan supaya masyarakat tidak melakukannya lagi. – K! ONLINE


Vaksin Covid-19 mula tunjuk keberkesanan
Oleh NUR HUDA MUSA

14 Februari 2021, 3:12 pm
PETALING JAYA – Vaksin Covid-19 mula menunjukkan petanda baik apabila berlaku penurunan kes jangkitan di negara yang telah memulakan program imunisasi lebih awal.
Pengarah Institut Penyelidikan Klinikal (ICR) Kementerian Kesihatan (KKM), Dr. P. Kalairasu berkata, sehingga kini Emiriyah Arab Bersatu (UAE) dan Israel menunjukkan penurunan kes selepas menggunakan vaksin Covid-19.
“Kes jangkitan terutama dalam kalangan warga emas dan golongan berpenyakit kronik telah mula menurun apabila jangkitan dalam kumpulan umur 60 tahun telah menurun antara 30 hingga 40 peratus di Israel.
“Begitu juga di UAE, kemasukan pesakit bergejala ke hospital semakin berkurang,” katanya dalam satu program di sebuah stesen televisyen tempatan baru-baru ini.
Menurutnya, dalam satu kajian di Israel, daripada 523,000 penerima vaksin, hanya 544 dijangkiti Covid-19 termasuk 15 dimasukkan ke hospital.
“Selain vaksin, pematuhan kepada langkah-langkah pencegahan seperti pemakaian pelitup muka, penjarakan fizikal dan meningkatkan kebersihan diri turut menjadi faktor penurunan kes.

“Amalan pencegahan perlu terus diamalkan sehingga imuniti berkelompok atau herd immunity dibentuk,” jelasnya.
Tambahnya, kesan positif vaksin akan lebih ketara selepas lebih ramai rakyat di negara-negara besar mengambil vaksin seperti di Amerika Syarikat, United Kingdom dan Indonesia.
Sehingga kini, kira-kira 150 juta dos vaksin telah diagihkan ke 75 negara di seluruh dunia dan aksin Pfizer paling banyak diguna, diikuti vaksin AstraZeneca, Moderna, SinoPharm, Sputnik V serta Sinovac. – K! ONLINE


Dua ditahan, lima dikompaun ingkar arahan PKP
Oleh NUR HUDA MUSA

14 Februari 2021, 4:11 pm
PETALING JAYA – Dua individu ditahan manakala lima lagi dikompaun dalam satu serbuan di sebuah pusat hiburan di kawasan Dataran Mentari, di sini awal pagi tadi.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, ketika serbuan pada pukul 1.05 pagi tersebut, polis telah menahan seorang wanita dan lelaki warga tempatan kerana melanggar syarat Prosedur Operasi Standard (SOP) iaitu membuka premis pusat hiburan dalam Perintah Kawalan Pergerakan (PKP) 2.0.
“Kedua-dua suspek berusia 32 dan 21 tahun itu juga ditahan kerana gagal menunjukkan sebarang lesen yang sah dalam menjual minuman keras.
“Pemeriksaan lanjut di dalam premis tersebut turut mendapati seramai lima lelaki warga tempatan berusia 23 hingga 56 tahun dalam keadaan berkumpul dan minum minuman keras,” katanya dalam satu kenyataan di sini hari ini.
Katanya, kesemua mereka telah dikenakan kompaun RM1,000 kerana melakukan kesalahan di bawah Peraturan-peraturan Pencegahan dan Pengawalan Penyakit Berjangkit (Langkah-langkah di dalam kawasan tempatan jangkitan (Kawalan Pergerakan) 2021.
“Hasil serbuan itu juga polis telah merampas tujuh botol minuman keras pelbagai jenama serta sejumlah wang tunai lebih kurang RM560.

“Kes disiasat di bawah Seksyen 76 Akta Eksais 1976, Seksyen 296 Kanun Keseksaan, Seksyen 22 (b) Akta Pencegahan dan Pengawalan Penyakit Berjangkit 1988 dan Seksyen 6(1) Enakmen hiburan dan tempat-tempat hiburan 1997,” tegasnya. – K! ONLINE


Jabatan Perhutanan Kelantan rancang tambah senjata api
Oleh ROSLIZA MOHAMED

14 Februari 2021, 3:03 pm
KOTA BHARU – Jabatan Perhutanan Kelantan merancang untuk menambah senjata api untuk kegunaan pegawai dan anggota bagi menjalankan tugas penguatkuasaan serta membanteras pencerobohan hutan simpan di negeri ini.
Hutan simpan tersebut merangkumi bahagian Kelantan Selatan di Gua Musang, Kelantan Barat di Tanah Merah dan Kelantan Timur di Machang.
Pengarah Perhutanan negeri, Abdul Khalim Abu Samah berkata, sebanyak 17 lesen senjata api telah dikeluarkan kepada anggota dan pegawai penguatkuasa daripada Kemeterian Dalam Negeri melalui Polis Diraja Malaysia sejak dua tahun lalu.
Katanya, bagaimanapun jabatan itu setakat ini hanya memiliki tiga pucuk pistol dan lima laras senapang patah.
“Sebagai pengarah, saya menerima satu lesen manakala 16 pegawai lain pula menggunakan kebenaran itu ketika operasi dan penguatkuasaan di kawasan hutan simpan.
“Pihak jabatan merancang membeli senjata tambahan untuk dibekalkan kepada semua pemegang lesen, namun peruntukannya bergantung kepada kelulusan kerajaan negeri,” katanya ketika dihubungi Kosmo! di sini hari ini.

Menurutnya, setakat ini, Jabatan Perhutanan Kelantan tidak berdepan dengan sebarang gangguan atau ancaman sepanjang menjalankan operasi di kawasan hutan simpan.

Dalam perkembangan sama, Abdul. Khalim berkata, pihaknya telah menggunakan dron sejak lima tahun lalu untuk memantau kawasan hutan simpan seluas 629,775.13 hektar di negeri Kelantan.

“Penggunaan dron itu dapat membantu pihak jabatan mengenal pasti sebarang pencerobohan secara haram di kawasan hutan simpan.
“Kita juga meminta kerjasama orang ramai yang mempunyai sebarang maklumat kegiatan penceroboh secara haram boleh melaporkan segera kepada pihak berkuasa yang berdekatan,” katanya. -K!ONLINE


Pendaftaran, kemas kini BPR dilanjutkan hingga 25 Februari ini
Oleh MOHD. HUSNI MOHD. NOOR

14 Februari 2021, 4:09 pm
PUTRAJAYA – Tarikh pendaftaran baharu dan kemas kini bagi Bantuan PRIHATIN Rakyat (BPR) dilanjutkan sehingga 25 Februari ini.
Sebelum ini, Kementerian Kewangan menetapkan tarikh pendaftaran dan kemas kini bagi BPR yang dibuka sejak 15 Januari lalu berakhir esok.
Menteri Kewangan, Tengku Datuk Seri Zafrul Tengku Abdul Aziz berkata, lanjutan tarikh itu  bagi memastikan BPR akan diterima oleh mereka yang benar-benar layak, serta mengambil kira Perintah Kawalan Pergerakan (PKP) yang dilaksanakan di hampir seluruh negara pada ketika ini.
Beliau berkata, hanya pemohon yang tidak pernah menerima Bantuan Sara Hidup (BSH) 2020 atau Bantuan Prihatin Nasional (BPN) B40 serta isi rumah berpendapatan RM5,000 dan ke bawah sebulan perlu membuat permohonan baharu.
“Ini termasuk golongan mudah terjejas baharu yang layak memohon akibat perubahan status pendapatan mereka ekoran impak penularan Covid-19.
“Dengan adanya proses pendaftaran baharu dan kemas kini ini, sebahagian daripada mereka yang tidak lulus dan belum menerima BPR masih berpeluang untuk mengemukakan permohonan untuk diverifikasi semula,” katanya dalam kenyataan akhbar hari ini.

Tengku Zafrul berkata, penerima BSH 2020 dan BPN B40 yang lulus sebelum ini tidak perlu membuat pendaftaran baharu dan kemas kini sekiranya tiada sebarang perubahan maklumat.
Beliau berkata, pembayaran Fasa 1 BPR kepada mereka akan dipercepatkan kepada penghujung bulan ini seperti yang diumumkan di dalam Pakej Bantuan Pelindungan Ekonomi dan Rakyat Malaysia (PERMAI) pada 18 Januari lalu.
Menurutnya, bayaran Fasa 2 BPR pula dijangka dibuat awal bulan Mei depan. -K! ONLINE


Masalah pengangguran lepasan universiti perkara serius perlu perhatian
Oleh ABDUL RASHID ABDUL RAHMAN

14 Februari 2021, 3:00 pm
MARAN – Sudahlah terpaksa bersaing sesama siswazah dalam keadaan peluang pekerjaan yang semakin berkurangan, kini terpaksa pula bersaing dengan individu berpengalaman yang kehilangan kerja.
Itulah cabaran yang terpaksa dihadapi oleh golongan siswazah dalam suasana pandemik Covid-19 dalam memulakan kerjaya masing-masing selepas tamat belajar.
Rektor Universiti Teknologi Mara (UiTM) Pahang, Profesor Dr. Mohd. Ilham Adenan berkata, sehubungan itu masalah pengangguran dalam kalangan lepasan universiti harus diberi perhatian segera.
“Ini (masalah pengangguran) merupakan perkara serius kerana dalam keadaan normal pun kita hadapi masalah (pengangguran) apatah lagi dalam keadaan sekarang.
“Sudahlah keluar dalam keadaan tiada peluang pekerjaan tetapi terpaksa bersaing lagi dengan mereka mereka yang diberhentikan kerja dan dan sebagainya,”katanya ketika ditemui di Universiti Teknologi Mara (UiTM) Kampus jengka di sini, baru-baru ini.
Menurut Mohd. Ilham isu pengangguran siswazah perlu segera diberi perhatian memandangkan terdapat banyak Institusi Pengajian Tinggi Awam dan swasta yang ‘mengeluarkan’ siswazah setiap tahun.

Justeru katanya, satu kajian perlu dilakukan bagi mengupas isu ini seterusnya membantu golongan siswazah menganggur dan juga mahasiswa yang sedang belajar di institusi pengajian tinggi.
“Dalam keadaan sekarang inilah masanya kita kena tengok termasuklah menyemak balik kurikulum dan sebagainya dengan mengambil kira suasana dan keperluan sekarang ini.
“Kalau kita tengok dalam keadaan sekarang ini ada industri yang terus ‘survive’ sehingga sesetengah boleh buat duit contohnya industri penghantaran barang dan perniagaan dalam talian dan sebagainya, jadi peluang itu mungkin wujud tetapi kena cari,”katanya.
Sementara itu, mengulas mengenai amalan norma baharu dan pengajaran dan pembelajaran di universiti itu beliau berkata, pihak UiTM tidak mempunyai masalah kerana ia telah mula diamalkan oleh pensyarah dan pelajar universiti itu sejak Mac tahun lalu lagi.
Katanya, kebiasaannya masalah yang dihadapi pelajar dalam pembelajaran secara dalam talian ini hanyalah masalah talian internet di sesuatu kawasan yang perlu ditambah baik. -K!ONLINE


Wanita selongkar tong sampah positif dadah
Oleh YATIMIN ABDULLAH

14 Februari 2021, 4:19 pm
TUMPAT – Seorang wanita yang pernah tular di media sosial sewaktu dia menyelongkar tong sampah bersama anak-anaknya pada bulan lalu dicekup anggota Agensi Anti Dadah Kebangsaan (AADK) Tumpat selepas dia dipercayai positif dadah dalam Op Cegah di sekitar daerah ini semalam.
Ketua Pegawai AADK Tumpat, Siti Morni Mustafa berkata, hasil ujian air kencing mendapati wanita berusia 36 tahun itu didapati positif dadah jenis methamphetamine.
Menurutnya, AADK turut menahan adik lelaki kepada wanita berkenaan yang turut positif dadah.
“Hasil soal siasat, wanita berkenaan mengaku telah mengambil dadah.
“Bukan itu sahaja, wanita berkenaan turut menyatakan bahawa dia bersedia untuk dipulihkan daripada pengaruh dadah,” katanya kepada pemberita di sini hari ini.
Sebelum ini, tular satu video di media sosial yang menunjukkan wanita itu bersama anak-anaknya menyelongkar tong sampah di sekitar Tumpat

Perbuatan tersebut mendapat simpati daripada netizen malah ada juga yang mengutuknya.
Mengulas lanjut, Siti Morni memberitahu, selain pasangan adik beradik itu, AADK Tumpat turut dua lagi lelaki dalam operasi tersebut.
Katanya, semua penagih yang ditahan dalam operasi bermula pukul 8 pagi hingga 12 tengah hari itu dibawa ke AADK Tumpat untuk urusan dokumentasi.
“Kita akan terus menjalankan operasi untuk membanteras aktiviti penagihan dadah di jajahan ini,” ujarnya. -K! ONLINE


Vaksin Covid-19 bukan agenda iluminati
Oleh NOR IDAYU BOSRO

14 Februari 2021, 4:02 pm
PUTRAJAYA – Menteri Sains, Teknologi dan Inovasi, Khairy Jamaluddin Abu Bakar menegaskan vaksin Covid-19 yang dihasilkan oleh sains bukan agenda illuminati yang mahu menubuhkan New World Order.
Beliau berkata, masyarakat mesti yakin dengan sains dan bukannya teori konspirasi tular dalam group WhatsApp keluarga atau taman perumahan yang memetik sumber palsu.
Menurutnya, vaksin Covid-19 tidak akan mengubah asid deoksiribonukleik (DNA)  penerima dan tidak mengandungi microcip untuk mengambil alih pemikiran manusia.
“Saya hendak tegaskan sekali lagi bahawa vaksin yang diperoleh Malaysia adalah selamat dan berkesan. Tiada bukti vaksin ini memudaratkan nyawa atau kesihatan mereka.
“Ia telah diuji kepada puluhan ribu penerima sebelum diluluskan dan jutaan manusia di seluruh dunia sudah mula menerima suntikan mereka,” katanya menerusi laman web www.khairykj.com hari ini.
Mengulas lanjut, Khairy Jamaluddin berkata, keyakinan terhadap sains dan keberkesanan vaksin Covid-19 akan membolehkan lebih ramai orang menerima suntikan mereka.

“Apabila ramai menerima suntikan vaksin ini, bilangan jangkitan akan mula menurun sekali gus mengurangkan bilangan kematian dan pesakit yang dimasukkan ke wad Unit Rawatan Rapi,” katanya.
Khairy Jamaluddin yang juga Menteri Penyelaras Program Imunisasi Covid-19 Kebangsaan berkata, penurunan jangkitan Covid-19 akan membolehkan lebih banyak aktiviti ekonomi dan sosial dijalankan tanpa sekatan yang terlalu ketat.
“Inilah kaitan langsung program imunisasi yang berjaya kepada pemulihan ekonomi. Ia sangat berkait rapat,” katanya. -K! ONLINE


Model seksi Alicia Amin selamat bergelar isteri
Oleh MOHD. HAIKAL ISA

14 Februari 2021, 3:47 pm
PETALING JAYA – Model sensasi, Alicia Amin selamat bergelar isteri kepada seorang doktor yang dikenali dengan nama Farzan dalam satu majlis ringkas di Masjid Saidina Umar Al-Khattab, Bukit Damansara sebentar tadi.
Alicia atau nama sebenarnya, Raja Alicia Raja Amin, 26, berkongsi berita menggembirakan itu melalui satu hantaran status dalam Instagram sebentar tadi.
“Hard Valentines gift to top @zan_far (hadiah hari kekasih buat @zan_far),” kongsi Alicia yang merupakan bekas peserta program realiti, Asia’s Next Top Model musim kelima.
Dalam perkongsian tersebut, turut dikongsikan sekeping gambar istimewa dahinya dikucup oleh suaminya yang lengkap berbusana pengantin berona putih krim itu.

Alicia kelihatan ayu mengenakan busana pengantin berona krim.
Berita mengenai pernikahan tersebut turut dikongsikan jurumekap ternama tanah air, Khir Khalid menerusi satu hantaran foto dalam Instagram miliknya.
“Raja Alicia Amin nikah,” tulisnya.

Meninjau di ruangan komen, rata-rata rakan artis dan pengikutnya mengambil kesempatan mengucapkan tahniah dan selamat menjalani kehidupan sebagai pasangan suami isteri.
Antara rakan artis yang menitipkan ucapan termasuk Alvin Chong, Zahirah MacWilson, Diana Danielle, Elizabeth Tan, Jasmine Suraya, Nadia Brian, Tiz Zaqyah, Ain Edruce, Nabila Razali dan Mona Allen. – K! ONLINE


Daftar SKSPS dengan Perkeso secara pandu lalu
Oleh MOHD AZLI ADLAN

14 Februari 2021, 1:17 pm
KUALA TERENGGANU – Pertubuhan Keselamatan Sosial (Perkeso) Terengganu mengambil inisiatif melakukan pendaftaran Skim Keselamatan Sosial Pekerjaan Sendiri (SKSPS) secara pandu laju.
Pengarah Perkeso Terengganu, Farihah Che Husin berkata, program pendaftaran SKSPS tersebut disasarkan khusus kepada pekerja penghantaran makanan dan barangan bermotosikal, berbasikal dan berjalan kaki.
Beliau berkata, inisiatif melakukan program secara pandu lalu itu bertujuan untukm memudahkan golongan tersebut mendaftar dengan SKSPS.
“Ia bukan sahaja mematuhi prosedur operasi standard (SOP) normal baharu malah pantas iaitu kurang dua minit bagi setiap pencarum.
“Caruman SKSPS tersebut percuma kepada tiga kategori pekerja penghantaran makanan dan barangan berkenaan kerana ia ditanggung sepenuhnya oleh kerajaan,” katanya ketika ditemui selepas memantau perjalanan program itu di Wisma Perkeso Terengganu di sini hari ini.
Farihah berkata, caruman SKSPS melindungi pencarum terlibat selama dua tahun dengan menawarkan pelbagai faedah seperti faedah perubatan, hilang upaya sementara, orang tanggungan, pengurusan mayat dan kemudahan pemulihan jasmani dan vokasional.

Jelas beliau, pihaknya menyasar 3,000 pekerja sendiri di negeri tersebut mencarum dengan SKSPS dengan 500 daripada terdiri dalam kalangan pekerja penghantaran makanan dan barangan pada tahun ini.
“Sambutan yang diterima pada program pendaftaran secara pandu lalu ini amat memberangsangkan dengan hampir 400 pekerja penghantaran makanan dan barangan telah mendaftar setakat ini,” katanya. – K! ONLINE


CUEPACS minta kerajaan benarkan GCR ditebus awal
Oleh ZULKIFLI MANZOR

14 Februari 2021, 2:43 pm
PETALING JAYA – Kongres Kesatuan Pekerja-Pekerja Dalam Perkhidmatan Awam (CUEPACS) memohon kerajaan menyegerakan pelaksanaan penebusan awal Ganti Cuti Rehat (GCR) sebanyak 75 hari untuk ganjaran wang tunai seperti yang diumumkan pada pembentangan Belanjawan 2020.
Presidennya, Adnan Mat berkata, pindaan ke atas peraturan yang berkaitan dalam Peraturan-Peraturan Pencen 1980 perlu disegerakan bagi membolehkan pelaksanaan itu dilakukan.
Menurut beliau, sebagaimana pemberian pengeluaran i-Sinar kepada ahli Kumpulan Wang Simpanan Pekerja (KWSP) tanpa syarat, penjawat awam juga memerlukan wang untuk menampung kehidupan yang terkesan akibat pandemik Covid-19.
“Sebagaimana rakyat lain yang terkesan akibat pandemik Covid-19, penjawat awam juga tidak terlepas daripada merasai perkara itu walaupun gaji mereka tidak terjejas.
“Ini kerana kebanyakan pasangan penjawat awam daripada pekerja sektor peniaga kecil-kecilan yang mungkin telah dibuang kerja dan terjejas pendapatan akibat tidak lagi boleh berniaga.
“Kos belanja sara hidup yang selama ini dikongsi secara bersama terpaksa dipikul sendiri oleh penjawat awam,” katanya dalam satu kenyataan media hari ini.

Dewan Rakyat pada 14 Julai tahun lalu diberitahu kerajaan mengkaji semula cadangan penebusan GCR selama 75 hari kepada wang tunai bagi penjawat yang berkhidmat selama 15 tahun kerana perlaksanaan pembayaran penebusan awal GCR ketika dalam perkhidmatan tidak menguntungkan kakitangan awam.
Adnan berkata, kebanyakan penjawat awam yang layak menebus GCR telah berkhidmat lebih 15 tahun menanggung perbelanjaan yang lebih tinggi.
Menurut beliau, fasa itu merupakan perbelanjaan lebih besar apabila ada anak-anak yang mahu melanjutkan pengajian ke kolej atau universiti.
Justeru, kata beliau, soal memberi keuntungan atau kerugian kepada penjawat awam jika GCR ditebus awal perkara kedua kerana perkara pertama berkaitan survival hidup berbanding selepas usia persaraan.
“Janganlah dilihat penjawat awam dalam konteks individu tetapi lihatlah dalam konteks isi rumah yang turut terkesan dengan pandemik,”. – K! ONLINE


United perlu cari pesaing Maguire
Oleh KOSMO!

14 Februari 2021, 12:10 pm
MANCHESTER – Selepas melengkapkan perpindahan termahal di dunia sebagai seorang pemain pertahanan dari Leicester City ke Manchester United pada 2019, Harry Maguire sentiasa menjadi tumpuan sehingga kini.
Pelaburan yang besar dibuat oleh The Red Devils sehingga kini masih belum menampakkan hasil apabila mereka gagal untuk meraih sebarang trofi, malah kehadiran Maguire masih belum menyelesaikan isu kerapuhan benteng pertahanan pasukan itu.
Bekas pemain United, Paul Parker mendakwa Maguire bukanlah seorang ketua yang baik dan menggesa Solskjaer mendapatkan dua pemain pertahanan yang baharu untuk menggantikannya.
“Walaupun kedudukan United agak baik dalam Liga Perdana Inggeris ketika ini, saya fikir mereka perlu kembali ke pasaran perpindahan pada musim panas nanti untuk memantapkan lagi pasukan.
“Berkenaan pemain pertahanan tengah, orang selalu bercakap mengenai pemain baharu untuk bergandingan bersama Maguire tetapi pada saya kenapa tidak pemain baharu itu nanti akan bermain bersama Victor Lindelof? Atau mereka pergi ke pasaran perpindahan dan dapatkan dua lagi pemain pertahanan yang boleh memberikan tekanan kepada Maguire atau Lindelof.
“Harry Maguire bukanlah seorang ketua yang baik. Dia hanya bermain untuk dirinya sendiri, sering berada pada kedudukan yang salah, dan melakukan larian yang tidak sepatutnya.

“Gol ketika menentang Sheffield, dia meletakkan David De Gea pada kedudukan yang sukar. Dia mengeluarkan bola dengan cara yang teruk tetapi akhirnya penjaga gol yang menerima kecaman.
“Saya sentiasa meragui kemampuannya sejak hari pertama dia berada di United. Saya fikir membawa masuk pemain baharu untuk posisi itu sangat bagus.
“Anda lihat bagaimana aksi Luke Shaw musim ini, persembahannya sangat baik selepas kehadiran Alex Telles,” jelasnya. – AGENSI


Pengendali Kellie’s Castle lakukan proses sanitasi
Oleh ZAKI SALLEH

14 Februari 2021, 2:37 pm
BATU GAJAH – Penutupan sementara sektor pelancongan buat masa ini disebabkan Perintah Kawalan Pergerakan (PKP) menyebabkan ramai pengusahanya mengeluh disebabkan terpaksa menggantung perkhidmatan sehingga keadaan pulih.
Bagaimanapun, berlainan pula bagi pihak pengurusan Kellie’s Castle di sini apabila memanfaatkan penutupan sementara ini bagi melakukan kerja-kerja sanitasi kes seluruh kawasan persekitaran dan bangunan bersejarah tersebut.
Pengurus Besar Kellie’s Castle, Zamari Muhyi berkata, dalam menghadapi pendemik Covid-19 ketika ini maka penggiat industri pelancongan perlu sentiasa memastikan kawasan mereka dalam keadaan bersih dan selamat.
Beliau yang juga Pengerusi Persatuan Pengusaha Pelancongan Bumiputera Perak (PPPB) memberitahu, perkara itu tidak boleh dipandang remeh kerana persediaan yang dilakukan ini adalah demi kebaikan pengusaha, kakitangan dan juga pengunjung.
“Sekiranya PKP berakhir dan sektor pelancongan dibenarkan beroperasi kita sudah bersedia kerana premis telah dilakukan sanitasi secara berkala.
“Apa yang perlu dilakukan ialah untuk sentiasa memastikan Prosedur Operasi Standard (SOP) dipatuhi sepertimana yang ditetapkan atau boleh diperketatkan lagi demi kepentingan pengunjung,” ujarnya ketika ditemui di sini.

Dalam pada itu, Zamari turut berkongsi kesedihan dan memahami keadaan yang dialami oleh pengiat-pengiat pelancongan di negeri ini yang sangat terkesan sepanjang PKP dikuatkuasakan.
Jelasnya, pandemik Covid-19 yang melanda negara hampir setahun menyebabkan ramai dalam kalangan pengusaha pelancongan yang sudah berputus asa hingga ada yang menutup perniagaan kerana menghadapi kesulitan.
“Oleh itu semua pihak perlu memainkan peranan bersama-sama membantu dan menyokong langkah-langkah kerajaan untuk memberhentikan penularan Covid-19.
“Kita mahu semua sektor di negara ini kembali beroperasi dengan selamat dan bebas dari ancaman wabak,” katanya. -K! ONLINE


PKPD di Rompin libatkan 18 taman perumahan terkawal
Oleh ABDUL RASHID ABDUL RAHMAN

14 Februari 2021, 2:21 pm
ROMPIN – Penguatkuasaan Perintah Kawalan Pergerakan Diperketatkan (PKPD) di Muadzam Shah di sini yang dilaksanakan bermula 9 Februari lalu terkawal meskipun melibatkan 18 buah taman perumahan.
Ketua Polis Daerah Rompin Superintendan Azari Miskon berkata, sehingga kini pematuhan adalah ditahap yang baik dan tiada kes individu cuba ‘lari’ daripada kawasan berkenaan.
“Sehingga kini kita sudah tutup enam lokasi masuk ke bandar Muadzam Shah dengan penghadang konkrit yang disokong dengan kawat berduri dipasang Angkatan Tentera Malaysia (ATM).
“Terdapat kira-kira 100 petugas yang mengawal di kawasan berkenaan termasuk polis, tentera dan Jabatan Sukarelawan Malaysia (Rela) dan terdapat lebih 9,000 orang penduduk di kawasan berkenaan,”katanya di sini, hari ini.
PKPD di kawasan Muadzam Shah berkuasa bermula 9 Februari sehingga 22 Februari selepas terdapat peningkatan secara mendadak kes Covid-19 membabitkan komuniti di daerah itu.
Menurut Azari, terdapat 18 buah taman perumahan terlibat dalam pelaksanaan PKPD berkenaan selepas taman melibatkan bandar satelit Muadzam Shah dikeluarkan daripada penguatkuasan PKPD.

Beliau memberitahu, saringan dilakukan kepada semua penduduk di kawasan PKPD berkenaan dengan tumpuan utama terlebih dahulu kepada yang bergejala termasuklah melalui kaedah saringan rumah ke rumah. -K! ONLINE


Terpaksa jual van sekolah tampung hidup
Oleh ZAKKINA WATI AHMAD TARMIZI

14 Februari 2021, 2:30 pm
SEREMBAN- “Sudah setahun kami tidak bekerja dan tiada pendapatan langsung.”
Itu luahan seorang pengusaha van sekolah, R. Subramaniam, 73, yang terputus pendapatan sejak pelaksanaan Perintah Kawalan Pergerakan (PKP) tahun lalu.
Menurutnya, penutupan sekolah juga sekali gus telah menutup pendapatan pengusaha-pengusaha van sekolah.
Subramaniam berkata, dia sudah lapan tahun membawa van sekolah dan sebelum ini mampu memperoleh pendapatan kira-kira RM2,000 sebulan namun semuanya berubah sejak sekolah ditutup akibat penularan Covid-19.
“Saya sudah setahun tidak bekerja kerana sekolah tidak beroperasi, pendapatan tiada langsung.
“Semalam, ada beberapa rakan saya yang terpaksa menjual van sekolah mereka untuk menampung kehidupan, itu jalan terakhir, mereka juga sudah tidak punya pendapatan,” katanya.

Dia berkata demikian kepada pemberita selepas menerima sumbangan daripada Pertubuhan Bukan Kerajaan (NGO) Bayt Assayyidah Khadeejah Alkubro di Taman Seri Pagi, Senawang dekat sini hari ini.
Bagi Muhamad Hisham Muhamad Hanip, 42, pula, dia sudah 21 tahun bekerja sebagai pengusaha van sekolah dan terpaksa menggunakan duit simpanan untuk menampung kehidupannya sekeluarga.
“Saya bernasib baik kerana masih mempunyai wang simpanan jadi, duit itulah yang saya gunakan untuk menampung kehidupan lima orang anak dan isteri yang juga tidak bekerja.
“Sebelum ini saya juga mempunyai tiga van sekolah namun terpaksa menjual sebuah van lama untuk menampung pendapatan sehingga sekolah dibuka kelak,” katanya.
Sementara itu, Pengasas Bayt Assayyidah Khadeejah Alkubro, Siti Aishah Johari berkata, pihaknya berhasrat membantu golongan penguasaha van sekolah selepas mereka dilihat sangat terkesan ekoran penularan Covid-19.
“Program sumbangan ini merupakan program kedua yang dilaksanakan, sebelum ini, kami telah memberikan 32 set barangan keperluan untuk pemandu teksi sekitar Senawang dan hari ini kami menyumbangkan lagi kira-kira 50 set barangan keperluan kepada pengusaha van sekolah dan pemandu teksi.
“Kami memperuntukkan sebanyak RM5,000 dana sumbangan daripada ahli kami bagi membantu mereka yang terkesan dalam pandemik Covid-19. Selepas ini, kami akan membantu 60 lagi pemandu van sekolah di luar kawasan Senawang,” katanya.
Menurut Siti Aishah, setiap satu set barangan keperluan tersebut adalah bernilai RM80 hingga RM100 yang berupa barangan termasuk beras, ayam, minuman serta barangan kering. -K! ONLINE


Tangkap ular sawa guna ‘water jet’
Oleh ISKANDAR SHAH MOHAMED

14 Februari 2021, 12:06 pm
SHAH ALAM – Sepasukan anggota Angkatan Pertahanan Awam (APM) terpaksa berhempas pulas lebih dua jam menangkap seekor ular sawa seberat 50 kilogram (kg) menggunakan semburan mesin jet pam air (water jet) di Taman TTDI Jaya di sini semalam.
Tindakan itu susulan kedudukan ular sawa berkenaan yang ditemui pukul 9.30 malam di longkang yang sempit.
Jurucakap APM Klang berkata, kejadian disedari seorang penduduk selepas melihat reptilia itu memasuki longkang berdekatan rumahnya.
Katanya, tiga anggota termasuk pegawai bergegas ke lokasi kejadian sebaik menerima panggilan kecemasan pukul 9.52 malam.
“Setibanya di lokasi, kita menghadapi kesukaran untuk menangkap ular itu kerana longkang berkenaan tidak mempunyai lubang atau penutup.
“Berikutan itu, kita terpaksa menggunakan mesin jet pam air milik penduduk untuk menyembur air ke dalam longkang tersebut,” katanya ketika dihubungi Kosmo! di sini, hari ini.

Ujar jurucakap itu, reptilia berkenaan berjaya ditangkap selepas bergerak menuju ke lubang saliran utama longkang sejauh lebih 20 meter.
“Kita menggunakan peralatan khas untuk menjerut ular tersebut dan segera membawanya keluar.
“Operasi itu berakhir sepenuhnya pada pukul 12.22 tengah malam,” katanya.
Tambahnya, ular itu itu kemudiannya diserahkan kepada Jabatan Perlindungan Hidupan Liar dan Taman Negara (Perhilitan) untuk tindakan lanjut. -K! ONLINE


Tapak peleburan besi haram disita
Oleh ZULKIFLI MANZOR

14 Februari 2021, 12:41 pm
SEMENYIH – Sebuah tapak peleburan besi berkeluasan kira-kira 1.2 hektar di sini disita selepas di kesan beroperasi secara haram dan menyebabkan pencemaran longkang serta parit pada 11 Februari lalu.

Pengerusi Jawatankuasa Tetap Pelancongan, Alam Sekitar dan Teknologi Hijau serta Hal Ehwal Orang Asli, Hee Loy Sian berkata, kewujudan premis haram di sebuah kawasan terpencil di Mukim Hulu Semenyih itu dikesan selepas berlaku hujan lebat di daerah ini.

“Lembaga Urus Air Selangor (LUAS) menerima laporan berhubung pencemaran longkang dan parit di Taman Semenyih Permata pada 11 Februari 2021.

“Siasatan LUAS bersama Jabatan Alam Sekitar (JAS) dan Majlis Perbandaran Kajang (MPKj) mendapati pencemaran akibat efluen daripada premis itu,” katanya kepada pemberita hari ini.

Loy Sian berkata, siasatan mendapati aktiviti peleburan dan pembakaran besi di premis haram itu menghasilkan serbuk karbon berwarna hitam dan dibuang ke dalam dua buah kolam air berhampiran premis itu.

Menurut beliau, air kolam itu kemudian melimpah keluar disebabkan hujan lebat sekali gus mencemarkan longkang berhampiran dan turut berpotensi mencemarkan Sungai Semenyih jika lewat dikesan.

Sehubungan itu, katanya, LUAS mengeluarkan Perintah Perlindungan Air dibawah Seksyen 122 (1) Enakmen LUAS 1999 kepada premis itu.

“Pengendali premis itu boleh didenda maksimum RM50,000 atau penjara maksimum satu tahun atau kedua-duanya.

“Premis turut diarahkan menghentikan pelepasan efluen dan menjalankan kerja-kerja pembersihan tapak dengan segera,” katanya.

Tambah beliau, MPKj telah mengambil tindakan membina benteng di lokasi kolam bagi menyekat aliran air tercemar dan menyita premis tersebut. – K! ONLINE


Agih 300 set nasi tanda hargai ‘frontliner’
Oleh NOOR HASLIZA NUSI

14 Februari 2021, 2:34 pm
BALIK PULAU – Pengusaha sebuah syarikat katering di negeri ini mengambil inisiatif dengan menyumbang sebanyak 300 set nasi ayam Kam Heong dan beriani kepada warga barisan hadapan atau frontliner sebagai tanda penghargaan kepada anggota pasukan tersebut hari ini.
Pengasas Arsalan Food Industries, Tariq Madarsha Hajashareef berkata, penganjuran program tersebut bertujuan menghargai jasa pasukan keselamatan dan kesihatan dalam membantu mengekang penularan wabak Covid-19 di negara ini.
Menurutnya, pengagihan set makanan tengah hari itu melibatkan pasukan Angkatan Pertahanan Awam (APM), Polis Diraja Malaysia (PDRM) dan Kementerian Kesihatan (KKM).
“Ini adalah komitmen kami dalam usaha menghargai pengorbanan dan penat jerih warga frontliner yang sanggup menggadaikan nyawa serta tenaga mereka bagi mengekang wabak itu.
“Memang kami juga antara yang terjejas ekoran pandemik Covid-19 sejurus memulakan bisnes makanan ini di rumah pada Julai lalu namun penghargaan perlu diberikan kepada mereka sebagai tanda terima kasih,” katanya ketika ditemui di Lapangan Terbang Antarabangsa Pulau Pinang (LTAPP), Bayan Lepas di sini tadi.
Beliau memberitahu, sumbangan makanan turut diberikan kepada warga barisan hadapan di Pusat Kuarantin dan Rawatan Covid-19 (PKRC) di Kompleks Masyarakat Penyayang dan Hospital Besar Pulau Pinang.

Tariq yang juga bekas Ketua Pegawai Eksekutif sebuah kolej swasta di negeri ini menambah, perniagaan nasi beriani dan campur yang diusahakannya bersama isteri, Sophia Safeen Mohd. Ariff, 38, semakin mendapat sambutan selepas terjejas teruk ekoran Perintah Kawalan Pergerakan Pemulihan (PKPP) Julai tahun lalu.
“Kami sebelum ini memulakannya secara kecil-kecilan dari rumah dan kini telahpun membuka sebuah premis bagi urusan penyediaan masakan dan makanan.
“Daripada menerima 20 tempahan sehari kini jumlahnya telah mencecah sehingga 1,000 set sehari dengan tempahan menerusi WhatsApp dan Instagram,” ujarnya. – K! ONLINE


Pengguna aplikasi Sugarbook berdepan tindakan
Oleh ROHANA MOHD. NAWI

14 Februari 2021, 2:24 pm
KOTA BHARU – Kerajaan sedang memantau dan akan mengambil tindakan terhadap individu yang terlibat dengan kegiatan sugar daddy termasuk pengguna aplikasi Sugarbook.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary, berkata, dakwaan berlaku peningkatan jumlah mahasiswa yang terlibat dengan kegiatan tidak bermoral itu amat mendukacitakan.
“Perkara ini sangat mendukacitakan. Saya sudah sebut bahawa kerajaan akan mengenakan tindakan yang lebih keras terhadap mereka yang terbabit termasuk menggunakan aplikasi itu.
“Aplikasi tersebut perlu dihalang daripada digunakan di negara ini kerana boleh mendorong rakyat untuk melakukan perkara yang tidak betul dan melanggar undang-undang menerusi aplikasi berkenaan,” katanya.
Beliau berkata demikian ketika ditemui pemberita selepas menyampaikan Sumbangan Musaadah Covid-19 kepada 88 pemandu teksi Lapangan Terbang Sultan Ismail Petra, Pengkalan Chepa di sini hari ini.
Terdahulu, Ahmad Marzuk diminta mengulas mengenai peningkatan jumlah mahasiswa di Lembah Klang yang didakwa menggunakan aplikasi tidak bermoral bagi mencari sugar daddy.

Media tempatan melaporkan, Presiden Majlis Perundingan Pelajar Kebangsaan, Muhammad Amir Asyraf Mohd Sabri berkata statistik menunjukkan seramai 12,705 pelajar institusi pengajian tinggu (IPT) berdaftar dengan aplikasi Sugarbook untuk mencari sugar daddy.
Katanya, berdasarkan rekod, terdapat peningkatan lebih 40 peratus pendaftaran pengguna baharu aplikasi itu akibat desakan hidup sewaktu pandemik Covid-19 masih lagi menular di seluruh dunia.
Mengulas lanjut, Ahmad Marzuk memberitahu, perkara itu masih disiasat dan kementerian berkaitan termasuk Kementerian Pengajian Tinggi (KPT) dan Suruhanjaya Komunikasi dan Multimedia Malaysia (SKMM) akan mengambil tindakan sewajarnya bagi mengelak perkara tersebut terus berlaku. -K! ONLINE


Terdedahnya sisi kelam dunia seni
Oleh MOHD. HAIKAL ISA

14 Februari 2021, 11:00 am
MINGGU ini, dua perkara merenjat perhatian gelanggang industri seni tanah air. Pertama, isteri kepada penyanyi rap, Aman Ra iaitu Natiqah membuat pendedahan suaminya berlaku curang.
Kedua, dua anak seni, Farid Kamil dan Boy Iman antara lima individu yang ditarik balik gelaran Datuk daripada Istana Pahang. Semua itu mendapat perhatian meluas khalayak.
Secara peribadi, selain dunia politik yang hidup seperti di bawah ‘mikroskop’ netizen, golongan selebriti juga tidak terlepas daripada nasib yang sama. Adakala, bekerja dan hidup dalam nuansa sedemikian seumpama rakyat atau netizen adalah ‘majikan’ yang menumbuhkan gaji kita semua.
Peribadi-kualiti kerja
Berbalik tentang dua isu hangat membabitkan dua situasi berbeza itu, boleh disimpulkan dengan frasa popular orang putih, walk the talk. Rata-rata peminat termasuklah penulis merupakan antara penggemar muzik Aman Ra yang sentiasa menghidangkan perihal positif menerusi muzik, antaranya berkaitan kebangkitan hidup, motivasi dan kasih sayang.
Biarpun dengan apa yang berlaku, tidak menghilangkan walau seinci rasa kagum penulis terhadap diskografi atau hal kerjaya Aman Ra atau nama lengkapnya, Aman Jamaluddin yang berprofesi sebagai penyanyi rap.

Pendedahan mengejutkan Natiqah dilakukan menerusi InstaStorynya dengan mengatakan rumah tangga mereka berantakan selepas dia mengetahui hubungan sulit si suami. Bahkan, dia juga sudah menghalau suaminya dari rumah kerana tidak tahan dengan penipuan selama ini.
“Dalam kereta siap ada beg pakaian lengkap dengan seluar dalam kau dan berus gigi. Kau tak bawa masuk rumah sebab sebelum itu tinggalkan anak bini berminggu-minggu semasa perintah Kawalan Pergerakan (PKP) sebab nak jaga b**i kau di The Fennel,” tulisnya membongkar pekung di dada.
Itu antara kata-kata amarah seorang wanita yang ditinggalkan suaminya seperti dirinya tidak mempunyai hak untuk bersuara selama ini. Hal ini kerana, dia turut mengatakan suaminya itu telah empat kali melafazkan cerai terhadapnya sebelum ini.
“Hendak cakap aku jangan jadi isteri kurang ajar. Kau sudah lafaz cerai empat kali semua sebab sun**l kau.
“Sebab aku diam selama ni. Makin lama makin teruk. Bila aku bersuara, aku yang salah. Kau buat aku macam musuh,” luahnya lagi.
Apa yang berlaku kepada Nuratiqah sebenarnya hampir serupa dengan pendedahan isteri pelawak Shuk Shahar yang kini sudah kembali berbaik dengan suaminya.
Kemarahan sememangnya mudah dicanang namun penyelesaian tidak seperti sebagai yang disumpah seranah netizen, si penyokong, batu api atau peguam tidak bertauliah selama ini.
Reaksi berbeza
Beralih kes penarikan gelaran Datuk membabitkan Farid dan Boy Iman, penulis sendiri berkesempatan berhubung dengan kedua-dua selebriti itu sewaktu berita berkenaan meletus Rabu lalu.
Farid dengan hati terbuka menerima penarikan tersebut sementara, Boy Iman yang terkenal dengan pelbagai kes mulanya masih mahu bermain tarik-tali.
“Saya juga dengan penuh rasa hormat menerima keputusan pihak Istana Pahang menarik balik gelaran Darjah Indera Mahkota Pahang (DIMP) yang membawa gelaran Datuk kepada saya.
“Sejak 16 Disember 2017 saya amat berbangga dan berbesar hati membawa gelaran Datuk yang dikurniakan Istana Pahang,” ujar pelakon filem Lagenda Budak Setan itu.
Lain pula respons Boy Iman ketika mula dihubungi Pose yang seperti tidak dapat menerima kenyataan tersebut.
“Saya sedikit ralat kerana apa yang dilakukan tidak melambang protokol sedangkan saya tidak menerima surat rasmi daripada pihak istana sampai hari ini (Rabu),” kata Boy.
Namun, tidak lama kemudian Boy menerusi Instagramnya menjunjung kasih dan akur dengan titah daripada istana.
Pada akhirnya, setiap selebriti mempunyai pengaruh besar dalam setiap perbuatan, baik atau buruk. Cuma sebagai peringatan, untuk selebriti atau insan terdekat mereka berhentilah menjadikan seni seperti ‘longkang’ untuk menutupi perkara yang apabila terbongkar, akan diingati sampai bila-bila.


Dron Rusia mampu hancurkan benua
Oleh KOSMO!

14 Februari 2021, 11:00 am
MOSCOW – Rusia bersedia untuk menguji dron nuklearnya yang dikatakan mampu menghancurkan benua Amerika Utara.
Persediaan menguji dron dalam air dinamakan Poseidon yang akan dibawa oleh kapal selam Belgorod itu sedang dilakukan, lapor akhbar Rusia Izvestia seperti yang dipetik akhbar The Sun.
Difahamkan, Rusia bakal memiliki kira-kira 30 dron nuklear Poseidon menjelang tahun 2027.
Ia boleh dilengkapi senjata konvensional dan nuklear. Dron tersebut juga boleh digunakan untuk memusnahkan pelbagai jenis sasaran. Poseidon berjaya dilancarkan dari kapal selam berkuasa diesel sebelum ini.
Presiden Rusia, Vladimir Putin mendedahkan maklumat mengenai dron nuklear tersebut pada 2015. Ketika itu Poseidon dikenali sebagai Sistem Lautan Pelbagai Fungsi Status-6.
Dron tersebut boleh bergerak pada kelajuan mencecah 85 kilometer sejam di dalam air dan mampu mencapai sasaran sejauh 10,000 kilometer serta berupaya membawa peledak peluru nuklear dengan kuasa letupan 100 megaton, demikian menurut media di Rusia.

Pada tahun lalu, seorang pegawai tentera laut berpangkat kapten, Konstantin Sivkov berkata, Poseidon mampu menyebabkan gempa bumi dan menghancurkan benua Amerika Utara.
Sebagai perbandingan, bom atom yang digugurkan di Hiroshima mempunyai kekuatan sekitar 15 kiloton. kekuatan 100 megaton adalah bersamaan 100,000 kiloton. – Agensi


Guna IG anak promosi produk besarkan payudara, Che Ta hebat dikecam
Oleh KOSMO!

14 Februari 2021, 12:05 pm
PETALING JAYA – Pelakon terkenal Che Ta menjadi sasaran kecaman hebat netizen apabila didakwa menggunakan akaun Instagram anaknya, Aaisyah Dhia Rania bagi tujuan mempromosikan produk membesarkan aset wanita.
Menerusi video berdurasi kurang satu minit yang dimuat naik, seorang wanita dipaparkan lengkap berpakaian baju tidur sedang memegang sejenis produk dengan menunjukkan hampir sebahagian payudaranya.
“Berita baik untuk akak yang nak lebih mantap. Bagi akak yang payudara kecil, kendur, leper, tidak seimbang dan jatuh akibat bersalin, pakai produk ini secara konsisten,” tulisnya pada ruangan kapsyen.

Tangkap layar video yang dimuat naik dalam Instagram Aaisyah.
Rata-rata netizen yang melihat video tersebut tampil meluahkan rasa kurang senang kerana merasakan kandungan sedemikian berunsur lucah dan tidak sesuai dengan usia anaknya yang baru mencecah tujuh tahun.
“Kenapa Che Ta tidak letak je dekat Instagram sendiri. Ini kan Instagram Aaisyah. Fikir tu biar jauh ke depan. Tahun 2021 ni kita kena kurangkan melucah ya mak dan ayah sekalian.
“Kenapalah Instagram budak kecil buat review (ulasan berbayar) benda-benda macam ni. Untuk duit semua sanggupkan,” tulis netizen.

Komen yang ditinggalkan netizen dalam entri video tersebut.
Setakat kini, Che Ta atau nama sebenarnya Rozita Abu Bakar, 48, masih mengunci mulut dan belum mengeluarkan sebarang kenyataan terhadap perkara tersebut.
Meninjau ke Instagram Aaisyah, video tersebut sudah dipadamkan beberapa jam selepas dimuat naik.
Aisyah merupakan anak ketiga Che Ta hasil perkahwinannya bersama pelakon Zain Saidin.
Che Ta turut mempunyai dua orang anak iaitu Ammar Effendy dan Aniq Ezzra hasil perkongsian hidup dengan bekas suaminya. – K! ONLINE


Arteta rayu pemain ubah nasib Arsenal
Oleh KOSMO!

14 Februari 2021, 11:50 am
LONDON – Pengurus Arsenal, Mikel Arteta meletakkan harapan tinggi untuk anak-anak buahnya dalam mengubah nasib pasukan untuk kembali berada di landasan kemenangan menjelang pertemuan bertemu Leeds United di Emirates malam ini.
Bagaimanapun, Arteta tidak mahu barisan pemain terlalu yakin untuk mengutip tiga mata sebaliknya berwaspada dengan tentangan sengit yang bakal diberikan oleh pasukan lawan yang dibimbing oleh pengendali berpengaruh, Marcelo Bielsa itu.
Kata Arteta, Leeds telah membuktikan status selaku pendatang baharu Liga Perdana Inggeris (EPL) tidak menjadi penghalang untuk mencipta kejutan pada saingan musim ini sehingga berjaya berada di pertengahan liga.
“Leeds adalah pasukan yang mengamalkan falsafah bola sepak moden dengan menyerang daripada pelbagai sudut. Saya tidak terkejut dengan kedudukan mereka ketika ini memandangkan mereka dilatih oleh pengurus berkaliber seperti Bielsa.
“Barisan pemain menghormati setiap arahan taktikal yang diterapkan dan kami perlu waspada dengan setiap ancaman kerana mereka boleh meledak gol menerusi serangan balas pantas serta set-piece,” kata pengendali kelahiran Sepanyol itu.
Sementara itu, Arteta turut mengesahkan bahawa pasukannya kehilangan khidmat pemain tengah berpengaruh, Thomas Partey pada aksi bertemu Leeds kerana masih belum pulih daripada kecederaan otot.

“Partey mengalami kekejangan otot pada aksi bertemu Aston Villa minggu lalu dan berdasarkan ujian imbasan yang dilakukan, keputusannya tidak begitu baik dan dia dinasihat untuk direhatkan minggu ini. Mengenai berapa lama dia perlu diketepikan, saya belum pasti,” katanya. – AGENSI


Sentuhan Bamford makin menyengat
Oleh KOSMO!

14 Februari 2021, 11:50 am
LEEDS – Pengurus Leeds United, Marcelo Bielsa mencabar penyerangnya, Patrick Bamford terus mengekalkan prestasi dan sentuhan penyudahnya.
Bamford, 27, setakat ini sudah berjaya menjaringkan 12 gol pada musim ini termasuk ketika mereka mencatat kemenangan 2-0 ke atas Crystal Palace sebelum ini sekali gus melengkapkan gol ke-100 sepanjang karier profesionalnya.
Selain itu, Bielsa turut memuji Bamford yang turut melakukan lima umpanan gol dalam 22 aksi Liga Perdana Inggeris setakat ini dan mengesa supaya pemain itu kekal dengan prestasi berkenaan sehingga penghujung musim.
“Ia adalah satu pujian yang mana dia layak menerimanya. Perkembangan gaya permainannya sangat baik dalam semua aspek.
“Apa yang penting ketika ini adalah dia perlu mengekalkan tahap permainan dan menjadikannya konsisten untuk baki saingan musim ini,” katanya.
Dalam pada itu, rakan sepasukan Bamford, Luke Ayling mengakui bahawa seluruh pemain tidak terkejut dengan aksi cemerlang dipamerkan oleh pemain itu.

“Sebelum ini dia beberapa kali terlepas peluang menjaringkan gol tetapi anda namakan kepada saya penyerang yang tidak berdepan situasi itu. Kini dia sudah menemui sentuhan dan saya tidak fikir ia akan berhenti di situ,” jelasnya. – AGENSI


Trump bebas dakwaan hasut rusuhan
Oleh KOSMO!

14 Februari 2021, 11:04 am
WASHINGTON –  Senat Amerika Syarikat (AS) membebaskan bekas Presiden AS, Donald Trump daripada tuduhan menghasut penyokong menyerang bangunan Capitol pada 6 Januari lalu dalam usaha terakhir untuk mengekalkan kekuasaan, dalam satu sesi undian anggota dewan semalam.
Pembebasan Trump daripada tuduhan tersebut menandakan berakhirnya usaha Parti Demokrat menggunakan proses itu bagi menghalang beliau untuk kembali menjawat jawatan Presiden di masa akan datang, lapor agensi berita Kyodo News, hari ini.
Trump dalam satu kenyataan selepas bebas daripada pertuduhan menunjukkan keinginan tinggi untuk kembali merebut jawatan yang kini dipegang oleh Joe Biden.
“Pergerakan bersejarah, patriotik dan indah untuk menjadikan AS kembali hebat baru saja bermula. Banyak perkara yang ingin saya kongsikan kepada anda semua tidak lama lagi,” katanya.
Artikel pendakwaan yang menuduh Trump dengan hasutan pemberontakan telah dibawa ke Dewan Senat, di mana tujuh Republikan bergabung dengan 50 Demokrat untuk memilih mendakwa bekas presiden itu, semalam.
Demokrat memuji suara dewan yang menyaksikan pecahan undi menjadi 57-43 sebagai suara keyakinan bipartisan paling banyak yang pernah dilihat dalam kes pemecatan presiden dalam sejarah AS tetapi ia kekal kekurangan majoriti sebanyak dua pertiga dalam Dewan Senat yang memerlukan 100 undi anggota bagi meluluskan pendakwaan. – Agensi


Bayern sambar khidmat Upamecano
Oleh KOSMO!

14 Februari 2021, 11:01 am
BAYERN – Pengarah Sukan Bayern Munich, Hasan Salihamidzic mengesahkan, kelabnya berjaya mendapatkan tandatangan tonggak pertahanan tengah RB Leipzig, Dayot Upamecano.
Berita itu hadir sejurus kejayaan Bayern menjuarai trofi Piala Kelab Dunia selepas menewaskan gergasi benua Amerika Utara, Tigres UANL 1-0 hasil gol tunggal daripada Benjamin Pavard pada final yang berlangsung di Ar-Rayyan, Qatar kelmarin.
Difahamkan, Bayern perlu membayar €42.5 juta (RM208.2 juta) untuk mengaktifkan klausa perpindahan Upamecano sebelum menandatangani kontrak lima tahun bersama skuad juara Eropah tersebut.
“Upamecano masih muda dan mempunyai kualiti untuk berkembang sebagai seorang pemain bintang pada masa depan. Saya sentiasa menaruh keyakinan tinggi dia mampu mencapai status itu.
“Saya gembira kerana berjaya meyakinkan Upamecano bahawa Bayern adalah kelab paling tepat dalam kariernya selepas ini. Dia akan bermain dengan kami selama lima tahun,” kata Salihamidzic.
Ia secara tidak langsung menutup peluang tiga gergasi England, Liverpool, Manchester United dan Chelsea yang sebelum ini hangat dikatakan berminat untuk mendapatkan khidmat bek tengah berusia 23 tahun itu.

Mungkin disebabkan berita perpindahan itu menyebabkan Upamecano tidak diturunkan Leipzig dalam kemenangan 2-1 ke atas Augsburg pada aksi Bundesliga di Red Bull Arena Leipzig awal pagi semalam.
Sebagai rekod, dua gol Leipzig dalam perlawanan itu dijaringkan Dani Olmo dan Christopher Nkunku. – AGENSI


Tidak boleh tukar barang rentas Sungai Golok
Oleh YATIMIN ABDULLAH

14 Februari 2021, 11:31 am
RANTAU PANJANG – Penduduk di sempadan Malaysia-Thailand di sini yang gemar bertukar-tukar barang di Sungai Golok menggunakan botol atau bungkusan plastik yang ditarik menggunakan tali boleh berdepan tindakan.
Pegawai Pemerintah Pasukan Gerakan Am (PGA) Batalion 9, Superintendan Nor Azizan Yusof berkata, pihaknya tidak akan teragak-agak untuk mengambil tindakan terhadap individu yang melakukan kegiatan itu.
“Sekiranya anggota PGA melihat kegiatan itu ketika melakukan rondaan, kita akan terus mengambil tindakan.
“Kita tidak akan berkompromi dengan pihak yang melanggar peraturan,” katanya dalam satu kenyataan di sini hari ini.
Terdahulu, sebuah video TikTok yang memaparkan penduduk tempatan dan negara jiran itu sedang bertukar-tukar barang tular sejak beberapa hari lalu.
Video berdurasi 25 saat itu menunjukkan dua lelaki sedang menarik bungkusan plastik yang ditarik menggunakan tali.

Mereka dipercayai melakukan perbuatan itu untuk menukar barangan antara satu sama lain selepas kedua-dua negara menutup sempadan negara sejak penularan wabak Covid-19.
Difahamkan, aktiviti yang digelar tukar barang itu merangkumi kiriman wang, ubat-ubat dan surat menyurat.
Mengulas lanjut, Nor Azizan memberitahu, PGA yang melakukan tugasan menerusi Op Benteng Covid-19 sentiasa mengawal ketat sempadan negara bagi mengekang aktiviti jenayah rentas sempadan. -K! ONLINE


Pejabat Mufti Wilayah sokong vaksin Covid-19
Oleh SITI A'ISYAH SUKAIMI

14 Februari 2021, 10:48 am
PUTRAJAYA – Pejabat Mufti Wilayah Persekutuan (PMWP) mendukung sepenuhnya prakarsa pihak kerajaan menerusi pelaksanaan Program Imunisasi Covid-19 Kebangsaan yang dijangka akan bermula pada penghujung bulan ini.
Mufti Wilayah Persekutuan, Datuk Dr. Luqman Abdullah berkata, pihak PMWP menzahirkan sokongan yang tidak berbelah bahagi selaras dengan dasar kerajaan dalam memerangani wabak Covid-19 di negara ini.
Beliau berkata, rentetan daripada timbulnya pelbagai kekeliruan dalam kalangan masyarakat berhubung pengambilan vaksin Covid-19, pihak PMWP mengambil inisiatif membincangkan isu ini di dalam Mesyuarat Jawatankuasa Perundingan Hukum Syarak Wilayah Persekutuan kali ke-2/2021 bersidang pada 11 Februari.
“Mesyuarat telah membuat keputusan bersetuju mengguna pakai resolusi Muzakarah Jawatankuasa Fatwa Majlis Kebangsaan Bagi Hal Ehwal Ugama Islam (MKI) ke-10 yang bersidang pada 3 Disember 2020.
“Antara ketetapannya adalah bahawa hukum penggunaan vaksin Covid-19 adalah harus dan wajib diambil oleh golongan yang ditetapkan oleh kerajaan,” katanya dalam satu kenyataan rasmi di sini hari ini.
Mengulas lanjut, Luqman berkata, daripada aspek kepenggunaan, hukum keharusan itu turut diputuskan setelah mengambil kira pendirian tegas pihak kerajaan bahawa hanya vaksin dikenal pasti statusnya sebagai halal dan tayyiban sahaja yang akan digunakan sepanjang pelaksanaan Program Imunisasi Covid-19 Kebangsaan.

“Sehubungan itu, pihak PMWP ingin menyeru kepada seluruh umat Islam di negara ini khususnya di Wilayah Persekutuan menghormati fatwa yang telah diputuskan berhubung pengambilan vaksin Covid-19 di Malaysia.
“Keputusan ini dibuat setelah melalui pelbagai proses perbincangan bersama pihak-pihak yang berautoriti dalam bidang masing-masing,” katanya. -K! ONLINE


Real tagih sentuhan penyudah Benzema
Oleh KOSMO!

14 Februari 2021, 11:30 am
MADRID – Juara bertahan, Real Madrid mengharapkan penyudah tajam Karim Benzema untuk merobek gawang Valencia menjelang pertemuan kedua-dua pasukan dalam aksi La Liga di Stadium Alfredo Di Stefano malam ini.
Meskipun sudah berusia 34 tahun, namun Benzema masih berupaya mempamerkan prestasi terbaiknya apabila sudah meledak 11 gol daripada keseluruhan 20 perlawanan La Liga setakat ini.
Ketua jurulatih Real, Zinedine Zidane tentunya mahu melihat ‘mesin gol’ pasukannya itu mengekalkan momentum tersebut ke atas Valencia yang sekadar mencatat satu kemenangan daripada empat perlawanan terakhir La Liga.
Berdasarkan statistik, Valencia adalah kelab ketiga paling banyak membenarkan Benzema meledak gol dengan keseluruhan 11 jaringan termasuk sembilan dalam saingan La Liga dan dua untuk aksi Piala Raja Sepanyol.
Bekas penyerang Perancis itu juga sudah meledak lima gol dalam empat pertemuan terakhir menentang Valencia.
“Ini satu perlawanan yang amat penting buat Real kerana kemenangan akan meningkatkan keyakinan kami dalam perebutan kejuaraan liga musim ini.

“Kami berada pada landasan tepat ketika ini dan saya harap momentum sekarang dapat diteruskan sekali gus mencatat kemenangan liga ketiga berturut-turut,” kata Benzema.
Sebagai rekod, Real kini menduduki tangga kedua dengan 46 mata dan tidak boleh keciciran mata kerana mereka ketinggalan lima mata di belakang pendahulu liga, Atletico Madrid yang memiliki kelebihan dua perlawanan dalam tangan. – AGENSI


Mangsa bersenam sebelum ditemui mati
Oleh NUR HUDA MUSA

15 Februari 2021, 8:39 pm
PETALING JAYA – Seorang pekerja di Tasik Taman Jaya di sini mendakwa melihat mangsa bersenam sebelum mayatnya dijumpai terapung tidak lama kemudian.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, bilik gerakan Ibu Pejabat Polis Daerah (IPD) Petaling Jaya menerima panggilan daripada orang awam yang memaklumkan penemuan mayat wanita terapung dalam tasik berkenaan pada pukul 10.09 pagi.
Artikel berkaitan: Mayat wanita ditemui terapung
“Sepasukan polis IPD Petaling Jaya bersama bomba dan Kementerian Kesihatan (KKM) bergerak ke lokasi.
“Menurut saksi, dia sempat melihat mangsa bersenam berhampiran tasik pada pukul 8 pagi ,” katanya dalam kenyataan di sini hari ini.
Menurut beliau, sejam kemudian saksi tersebut menemui mayat terapung di dalam tasik berkenaan dipercayai mangsa sama.

“Siasatan polis tidak menemui apa-apa dokumen pengenalan diri pada tubuh si mati.
“Setakat ini, tiada elemen jenayah dikesan dan kes diklasifikasikan sebagai mati mengejut sementara menunggu keputusan bedah siasat,” jelasnya. – K! ONLINE